
OPĆENITO O POVRĆU I POVRĆARENJU 


Povrće, koje uspijeva u našem podneblju, broji se među 
našu najzdraviju i najvredniju hranu. 

Mnogo bi jelo bilo bez povrća premalo tečno, a naša 
hranidba bez povrća bi bila jednostrana. Mnoge mesne 
jestvine i juhe postaju tečnije i prijatnije, kad im dodamo 
kuhanog ili svježeg povrća. Treba stoga što češće i što obil¬ 
nije donositi povrće na stol. To pak možemo najbolje onda, 
ako SI povrće sami uzgojimo. Nekoje vrste povrća ne mogu 
se ni kupiti, jer ih nitko ne donosi na tržište. Ovakvo povrće 
moći ćemo imati samo ako ga sami uzgojimo. Osim toga po¬ 
vrće, koje se donosi na tržište, gubi mnogo od svoje svježine 
i čistoće, a što manje je povrće svježe, to veći je gubitak nje¬ 
gove hranljive vrijednosti. 

Proizvodnja povrća zadaje nam doduše dosta brige i 
posla, ali nam pruža i mnogo radosti. S mnogo interesa mi 
očekujemo kako će usjev niknuti, a onda promatramo kako 
biljke svakim danom napreduju u rastenju, te kako konačno 
dozrijevaju za trošnju. Osobito veselje priređuju nam one 
vrste i sorte povrća, koje do sada još nisu udomaćene kod nas, 
kao 1 one, ciji uzgoj i proizvodnja nije baš posve laka. 
K svemu tome dolazi jos i to, da su poslovi oko povrća od 
ne male koristi za naše zdravlje i krepkoću. A konačno nije 
bez važnosti ni ona korist, koju imamo od proizvodnje po¬ 
vrća, bilo da ga trošimo u vlastitom kućanstvu, bilo pak da 
suvišak unovčujemo. 

Uspjeh povrćarenja ovisi poglavito o podneblju, tlu i 
njegovoj obradbi, o načinu uzgoja i njege, a svakako još i o 
izboru prikladnih vrsta i sorata povrća. 

Gotovo sve priznate vrste povrća uspjevaju kod nas na 
otvorenom tlu, u vrtu kao 1 na oranici. Općenito može se reći, 
da povrću najbolje prija sunčan, topao, vlažan i od jakih 
vjetrova zaštićen položaj. Što se tiče tla, može se povrće 
proizvoditi gotovo na svim vrstama tla; dapače možemo za 
proizvodnju povrća upotrebi ti i siromašno i oskudno tlo, ako 
ga marljivo obrađujemo i gnojimo. Razumije se, da ćemo 
ipak, gdje je to moguće, izabrati za povrćarenje tlo boljih pa 
i najboljih svojstava. Za uspješno povrćarenje od najveće je 
važnosti voda. Ima li u blizini vode, moći ćemo za shšna 
vremena obilno zalijevati, a time znatno unaprijediti rastenje 
i razvijanje nježnih česti povrtnih biljaka- Ako tlo, na kojem 
proizvađamo povrće, leži u blizini vrela, jezera, potoka ili 
slično, tada nam ne će biti teško u svako doba doći do po¬ 
trebite vode. No i na mjestima, gdje nema vode, i gdje vlaž¬ 
nost tla ovisi o kiši, možemo ipak proizvoditi nekoje povrće, 
tako na primjer: grašak, grah, mrkvu, luk, raznovrsno korje- 
nasto povrće, kasne vrste zelja, kelja i ostalog zeljnatog po¬ 
vrća. Ondje, gdje je moguće zalijevati, ovisi uspijevanje po¬ 
vrća o vlazi samog tla i hranljivoj njegovoj snazi. Ako je 
hranljiva snaga tla vrlo velika, mogu se tu, kao na pr. na 
oranici, postići i vrlo obilne žetve. 

Uspjeh povrćarenja naročito je ovisan o svrsishodnom 
postupku kod uzgoja i njege povrća. — Prije svega valja 
znati, treba li neku vrst povrća sijati izravno na otvorenom 
tlu, gdje će dorasti sve do trošnje, ili je bolje sijati tu vrst u 
klijalištu ili pak- na usjevnoj vrtnoj gredici, gdje ćemo uzgojiti 
biljke do presađenja na njihovo stalno mjesto u vrtu ili na 
oranici. Nadalje valja znati, kako daleko treba biljku ođ 
biljke posaditi, da li na tlo obilno gnojeno ili pak na tlo, koje 
je gnojeno prije jednu ili više godina, a odonda su na tom 
tlu rasle razne druge rastline. 


Svrha je ove knjižice, da o svemu tome dade potrebita 
razjašnjenja i upute. Među ostalim u njoj su i označene one 
sorte pojedinih vrsta povrća, koje su se pokazale naročito 
valjanima. Napominjemo ipak, da nije probitačno izabirati 
samo najveće sorte, i ako je razumljivo, da nas veseli, kad 
nam uspije uzgojiti velike, pa i orijaške primjerke od ove 
ili one vrste povrća. Osim velikih sorta preporuča se uz¬ 
gajati i srednjevelike i male sorte, jer ove se redovito brže 
razvijaju, a zapremaju u vrtu ili na oranici manju površinu, 
pa i u oštrijem podneblju donose sigurniji prirod nego velike 
i orijaške sorte. 


RAZDIOBA POVRTNOG ZEMLJIŠTA 

Prema veličini povrtnog zemljišta udesit ćemo na njemu 
jedan ili više glavnih puteva. Putevi moraju biti dosta ši¬ 
roki, da se po njima može dovoziti gnoj i odvoziti pobrano 
povrće. .Spomenutim-putevima razdijelimo povrtno zemljište 
u više ploha, a svaku plohu opet u manje ili veće po-vrtne 
gredice. Gredice neka ne budu mnogo širje od 1 metra, jer je 
tako na njima lakše obavljati razne poslove: sjetvu, okapa- 
nje tla, plijevljenje korova itd. Uz obje strane glavnih puteva 
obično udešavamo dugačke i uske gredice, t. zv. rabate, na 
kojima sadimo nisko rastuće povrće. Ako na rabatama sa¬ 
dimo kakove biljke višeg rasta, tada ih sadimo u izvjesnim 
većim razmacima. Prijatelj cvijeća posadit će na rabatama 
i visokostablaste ruže, georgine (dalije), razne biljke trajnice 
ili druge kakve ukrasne biljke, a obrubit će rabate obrubom 
kakovih niskih biljaka- I trajno kuhinjsko zelenje, od kojeg 
sadimo tek po nekoliko biljaka, naći će prikladno mjesto na 
rabatama- 

Razdioba povrtnog zemljišta u odijeljene povrtne plohe 
omogućuje nam izmjenu usjeva. Poznato je, da nije dobro 
saditi na jednoj te istoj gredici opetovano istu vrst povrća. 
Doduše, upotreba umjetnih gnojiva čini donekle izlišnom re¬ 
dovitu izmjenu usjeva. Međutim je razdioba povrtnog zem¬ 
ljišta u odijeljene povrtne plohe zgodna i zbog samog gnoje¬ 
nja povrtnog zemljišta. Nekoje povrće voli masno gnojeno 
tlo, dok opet drugo povrće na takovom tlu raste odviše 
bujno pa uslijed toga daje premalo ploda. Kad smo povrtno 
zemljište razdijelili u odijeljene povrtne plohe, tada će nam 
biti lahko posaditi na pognojenoj plohi biljke, kojima prija 
snažno stajsko gnojenje, a na nepognojenoj plohi one biljke, 
kojima gnojenje ne bi koristilo. 

Kako gotovo sve povrće bolje uspijeva na prisojnim 
položajima, nego li na zasjenjenima, ne preporuča se, da po¬ 
vrće sadimo ispod ih između voćaka ili voćnog grmlja. 

Treba li, da se u kućnom vrtu prostor do u tančine 
iskoristi, preporuča se voćno grmlje uzgajati u visokostabla- 
stim oblicima, a prostor ispod voćaka nasaditi takovim po- 
vrtnim sortama, koje podnašaju i sjenu. Obilnim gnojenjem 
treba nadoknađivati hraniva, koja je za svoje rastenje iscrpio 
iz tla raznovrsno povrće. 

OBRADA TLA 

Kopanje (prekapanje). Tlo kopamo, da ga što bolje 
razrahlimo, kako bi se korijenje povrtnog bilja moglo u njem 
što bolje razviti i u tlu doći u doticaj sa dovoljno uzduha. 
Ako je tlo još suviše mokro i gnjecavo, ne valja kopati, nego 
pričekati, dok se ono toliko prosuši, da se kod kopanja ne 
lijepi zemlja uz lopatu. Kod proljetnog kopanja neka odkopi 
ne budu veliki. Pri tome valja paziti da odkopani grumen 


zemlje prevrnemo tako, da ovršni sloj grumena dođe u zemlju, 
pa da kopamo jednolično, kako ne bi na prekopanom zem¬ 
ljištu nastale prevelike uzvisine i udubine. Pomoću željeznih 
zubača odmah zubatamo prekopano tlo i lijepo ga poravna¬ 
mo. Da pak po prekopanome tlu ne moramo hodati, zuba¬ 
tamo odmah čim smo prekopali toliko zemljišta, da ga, sto¬ 
jeći na neprekopanom tlu, možemo zubačama poravnavati. 
Kod kopanja izbacujemo iz zemlje kamenje, komade drva i 
slično, a naročito korjenje raznovrsnog trajnog korova. 

Kod kopanja s jeseni i zimi ne poravnavamo i ne usit- 
njujemo površinu prekopanog tla, nego ostavljamo tlo u gru¬ 
bim grudama, kako bi studen, snijeg i kiša tokom zime što 
lakše prodrla u tlo. Žestoka zimska smrzavica raskida gru- 
menje, tako da se ono samo od sebe u proljeću razmrvi- 

Okapanje- Tlo, koje smo s jeseni ili zimi prekopali, nije 
potrebno s proljeća ponovno prekapati, pogotovo kad se radi 
o takvoj vrsti tla koje se lako suši. Dovoljno je takovo tlo 
samo plitko s motikom okopati, a onda zubačom poravnati. 
Na taj način bolje će se u tlu sačuvati zimska vlaga. Ako je 
tlo teško, biti će dobro, da ga i s proljeća ponovno pre¬ 
kopamo. 

Rigolanje. Pod rigolanjem razumjevamo dublju obradbu 
tla, nego li što je obično kopanje. Rigolamo tlo, na kojem 
ćemo saditi takove rasthne, koje svojim ’korjenjem prodiru 
duboko u tlo. Rigolamo i ono tlo, koje želimo učiniti pro- 
pustnijim. kao i ono, kod kojeg su dublji slojevi bolji, pa ih 
želimo izmijeniti s ovršnim slojevima tla. Valjano izvedenim 
rigolanjem možemo tlo znatno poboljšati, ali ga i loše izve¬ 
denim rigolanjem možemo znatno pokvariti. Ako primjerice 
sirovu i neplodnu zemlju izbacimo iz dubljeg sloja na po¬ 
vršinu, pokvarit ćemo ovršni sloj tako, te mogu proći i go¬ 
dine, dok se takovo tlo toliko popravi, da će se na njemu 

moći povrće s uspjehom proizvađati. Stoga treba prije ri- 
golanja pomno istražiti donje slojeve tla, pa ako su oni loši, 
valja rigolati tako, da ih ne izbacujemo na površinu. Gdješto 
će biti probitačno rigolati tako, da zemlju ovisnih i donjih 
slojeva zajedno smješamo, a ovoj smjesi dodamo još i zrelog 
stajskog gnoja, komposta (gnoja mješanca) ili kompostirane 
zemlje. — Najbolje se opaža korist rigolanja kod pripreme 
zemljišta za sadnju voćaka, ali i onda kad želimo poboljšati 
do tada neobrađivano tlo, u kojemu ima kojekakvog kamenja, 
kršja, zidoderina i slično. 

Ako kod rigolanja ne želimo izmijeniti ovršne sa donjim 
slojevima, tada možemo rigolati ovako: Iskopamo grabu oko 
%m duboku, ili i nešto dublju, pri čemu posebice izbacamo 
zemlju ovršnog sloja na jednu, a zemlju donjeg sloja na drugu 
hrpu. Po tom u iskopanu grabu bacamo najprije zemlju do¬ 
njeg, a onda zemlju ovršnog sloja. Takvim rigolanjem za¬ 
pravo smo tlo samo temeljito prorahlili. Na sličan način rigo- 
iamo i onda, kad zemlju donjeg i ovršnog sloja zajedno smi¬ 
ješamo i toj smjesi dodamo gnoja, komposta ili kompostirane 
zemlje. Kad smo iskopanu grabu zatrpali, iskopamo odmah 
do nje drugu grabu, koju na isti način zatrpamo, i tako na¬ 
stavimo sve dok čitavo zemljište ne rigolamo- — Ako kod 
rigolanja želimo izmijeniti ovršne sa donjim slojevima tla, 
tada čitav postupak rigolanja možemo ujednostavniti ovako: 
Iskopamo prvu grabu, ali ju ne zatrpavamo izbacanom zem¬ 
ljom, nego odmah do prve kopamo drugu grabu, iz koje 
zemlju bacamo izravno u prvu grabu- Iz treće grabe bacamo 
zemlju u drugu grabu itd. Posljednju grabu zatrpamo zem¬ 
ljom, koju smo izbacali iz prve grabe. 

(Pobliže o rigolanju vidi u knjizi prof. Pirnata »Po¬ 
vrćarstvo«, II. izdanje). 


GNOJIDBA 

Za uspijevanje povrća potrebno je, ne samo da tlo 
bude valjano obrađeno, nego da ono u sebi sadrži i obilje 
hranljivih sastojina. To međutim ne znači, đa za svako po¬ 
vrće treba tlo obilno gnojiti. Ima povrća, koje najbolje uspi¬ 
jeva na snažno gnojenome tlu, a ima i takovog povrća, koje 
se zadovoljava s tlom, koje je bilo gnojeno prije jednu ili 
dvije godine. 

^ Najbolje gnojivo je ono, koje tlo ujedno i fizikalno po- 
Iboljšava, to jest, koje ga čini rahlijim, bogatijim crničnim 
česticama, toplijim, šupljikavijim (poroznijim) itd. U tom 
smislu djeluje na tlo stajski gnoj. No stajskim gnojem do¬ 
dajemo tlu u glavnom dušične hranljive čestice, a sve bilje, 
pa i povrče, treba da u tlu nađe i obilje druge hrane. Zato 
se preporuča, uz gnojenje stajskim gnojem, gnojiti još i umjet¬ 
nim (mineralnim) gnojivima. 

Za gnojenje povrtnjaka možemo upotrebljavati sve vrsti 
stajskoga gnoja. Ipak povrčari najviše cijene goveđi gnoj 
zalijevan obilno gnojnicom, jer taj gnoj tlu najvećma pobolj¬ 
šava fizikalna svojstva, dovoljno ga ugrijava i štiti tlo od 
prevelikog isušenja. Goveđi gnoj prikladan je za sve vrsti 
povrtnog tla. Konjski, ovčji i kozji gnoj broji se među vruća 
i brzo đjelujuća gnojiva, pa se najbolje upotrebljava za gno¬ 
jenje teškog i hladnoga tla. Svinjski gnoj ugrijava tlo slabo, 
i polagano, pa se najbolje upotrebljava za gnojenje lakog r 
pjeskovitog tla. Najbolje je međutim upotrebljavati za gno¬ 
jenje povrtnog tla smjesu raznih vrsti stajskoga gnoja. 

Zahođsko gnojivo vrlo je snažno, no rastvara se po¬ 
lagano i nejeđnolično, pa se za gnojenje povrtnog tla može 
upotrebljavati istom onda, kad se rastvorba. u njem posve 
svršila. Međutim je najbolje pomiješati zahođsko gnojivo sa 

stajskim gnojem, čime se rastvorba zahodskog gnojiva znatno 
ubrza. 

Stajskim gnojem gnojimo najbolje u jesen i pred zimu, 
prigodom prekapanja povrtnog tla. Ako gnojimo s proljeća, 
tada upotrebljavamo samo struli stajski gnoj, u kojemu nema 
mnogo nestrule slame- 

Gnoj od golubova i kokošiju djeluje vrlo snažno, pa 
tim gnojem ne smijemo preobilno gnojiti. Najbolje je taj 
gnoj upotrebljavati u obliku praha, koji posipamo po tlu i 
posve plitko ukopamo. Gdješto će biti dobro, da nešto malo 
toga gnojivog praha posipamo po tlu oko biljaka. Na isti 
način gnojimo i umjetnim gnojivima kao što su: guano, ćilska 
salitra, krvno brašno, superfosfat, koštano brašno itd. Od¬ 
ređeno gnojivo posipamo jednolično po tlu i onda ga uko¬ 
pamo. Valja paziti, da ne gnojimo prevelikim količinama 
umjetnog gnoja. 

Kao gnojivo, koje ujedno poboljšava fizikalna svojstva 
tla, možemo upotrebiti i drveni pepeo i čađu, najbolje zimi. 
Ako ih upotrebljavamo s proljeća, mogu djelovati suviše že¬ 
stoko, pa uzrokovati i štete na biljkama. Jednako je i sa vapi- 
nenjem tla. Iznimku čine brzo djelujuća umjetna gnojiva kao 
na pr. ćilska salitra, koju sipamo s proljeća, najbolje prije 
kiše, pa onda vrlo brzo djeluje. 

Gnojive otopine, kao gnojnica (osoka), vodena otopina 
•gnoja od golubova ili kokoši, ili vodena otopina krvnog braš¬ 
na, guana, rožne piljotine, zahodskog gnojiva ili slično, dje¬ 
luju vrlo brzo i ubrzavaju rastenje biljaka. Gnojive otopine 
moramo izvjesno vrijeme ostaviti, da se u njima svrši vrije- 
nje, a za samo gnojenje treba ih još i razrijediti vodom. 

Vrlo dobro gnojivo za povrće jest i kompost (gnoj 
mješanac) koji nam je naročito mnogo vrijedan za udeša- 
■vanje klijališta ili gredica na kojima uzgajamo prijesadnice 

povrtnih biljaka. Preporuča se svakom povrćaru, da si udesi 
kompostište, t. j. gnojište na koje će bacati raznovrsne odpad- 
ke, kao smeće, pepeo, čađu, vapneni prah, mulj, zidoderine, 
kuhinjske odpadke, strugotine s vrtnih puteva itd. Sve se to 
promiješa, složi u hrpu i tokom godine nekoliko puta pre¬ 
kopa. Ako k svemu dodamo i stajskog gnoja, biti će kom¬ 
post još vrijedniji i prije će strunuti i dozrijeti za gnojenje. 
Za dozrijevanje komposta treba obično dvije godine, no ako 
su tvari na kompostištu takve, da brzo trunu, može kompost 

1 znatno prije sazrijeti za upotrebu- Kompostirana zemlja jest 
posve zrio kompost obično pomiješan i sa zemljom- 

Povrtno zemljište, na kojemu ćemo proizvađati povrće, 
koje treba vrlo snažno, gnojeno tlo (zeljnato povrće, krastavci, 
rajčice, tikve, špinat, salata i slič.), pognojit ćemo obilno 
stajskim i umjetnim gnojivima. Slijedeće godine na tom ćemo 
zemljištu proizvađati korjenasto povrće, a treće godine ma- 
hunasto povrće. Kod gnojenja držat ćemo se od prilike sli¬ 
jedećeg; 

Za zeljnato povrće kao i za povrće od kojeg se jedu 
plodovi (rajčice, krastavci, bundeve i slič.), gnojimo 1 ar 
(100 četvornih metara) sa oko 6 metrič. centi stajskoga 
gnoja ili komposta i 5 kg superfosfata (ili koštanog brašna ili 
6 kg Tomasove drozge), 3 kg 40%-tne kalijske soli, 4 kg 
amonijskog sulfata. Kod prvog okapanja ukopamo u tlo još 

2 kg 40%-tne kalijske soli. Dušična hraniva možemo tlu 
dodati još i zalijevanjem tla gnojnicom ili tako da gnojimo 
sa 6 kg krvnog brašna ili pak da gnojimo čilskom salitrom. 
Nema li u tlu dovoljno vapna, dodajemo tlu oko 4—6 kg 
vapna. Thomasovu drozgu, vapno i kalijsku sol dajemo tlu 
u zimi, dok amonijskim sulfatom, superfosfatom ili koštanim 
brašnom gnojimo prigodom obrađivanja tla. 

Za korjenasto povrće i za lukovnjače prignojit ćemo 

1 ar povrtnog zemljišta sa: 3 kg superfosfata (ili koštanog 
brašna, ili 4 kg Tcmasove drozge), 2y2 kg 40%-tne kalij- 
ske soli, 2 kg amonijskog sulfata. Kod prvog ili drugog oka- 
panja možemo kao ovršno gnojivo sipati 2 kg krvnog brašna 
odnosno amonijskog sulfata ili čilske salitre. 

Za mahunasto povrće gnojimo prije sjetve na 1 ar sa 

2 kg superfosfata (ili koštanog brašna ili 3 kg Tomasove 
drozge), 2 kg 40%-tne kalijske soli, 1 Vs kg amonijskog 
sulfata. 


PRIREDBA SJEMENA ZA SJETVU 

Uspjeh povrćarenja ovisi i o zdravlju povrtnih bilkj. 
Ako su biljke oboljele od kakove zarazne bolesti, od slabe 
ili nikakove koristi bit će i gnojenje i obradba tla. Najčešće 
obole biljke od gljivičnih bolesti. Sićušne spore gljivica, uz¬ 
ročnika bolesti, nalaze se na sjemenkama, s kojima dolaze 
u zemlju i tu se razvijaju istodobno s biljkom. Pokazalo 
se potrebnim, da se već te spore na sjemenkama unište 
nekim sredstvima, koja ih mogu uništiti, a da samoj sjemenci 
ne naškode. Do nedavna običavalo se za tu svrhu kvasiti 
sjeme u vodenoj rastopini kojeg takovog sredstva, na pr. 
modre galice. Kvašene sjemenke su nabubrile i brže prokli- 
jale, a biljke su rasle snažno i otele se zarazi gljivične bo¬ 
lesti, sve ako je koja spora i ostala neoštećena. No kvašenje 
ima i svojih nedostataka. Kvašene sjemenke mora se odmah 
sijati. Samo kvašenje traje od prilike 30 minuta. Kako pak 
sjemenke uslijed bubrenja povećaju svoj objam, često je 
nemoguće sijati ih sijačim strojem. Radi sveg toga danas se 
spore gljivičnih bolesti na sjemenju uništavaju suhim nači¬ 


nom, »prašenjem«. Ima raznih, već prokušanih sredstava za 
prašenje sjemena. Ova sredstva dobiju se u trgovinama 
s potankom uputom, kako ih treba upotrebiti. Postupak kod 
prašenja je u glavnom ovaj: Određenu količinu praška uspe¬ 
mo u vrećicu, u kojoj je sjeme, a onda sve zajedno dobro 
promiješamo. Naskoro se prašak uhvati za sjemenke, koje 
možemo odmah sijati, bilo rukom, bilo sijačicom. 

SJETVA I SADNJA 

Njie nipošto svejedno, kakovo sjeme uzimamo za sjetvu. 
Ako uzmemo sjeme od najboljih povrtnih biljaka u našem 
vlastitom povrtnjaku, rijedko kada ćemo cd tog sjemena 
dobiti jednako vrijedne povrtne biljke. Sorte povrća se među 
sobom križaju, pa uslijed toga nastaju biljke različitih svoj¬ 
stava, a često i vrlo loših. Bolje je stoga nabaviti sjeme 
povrća od kojeg pouzdanog uzgajača sjemena. Uzgajači 
sjemenja obično izdaju svoje cjenike s popisom i potankim 
opisom onih sorata, koje prodaju. Ove cjenike treba pažljivo 
prelistati. Od mnogih vrsti povrća tu ćemo naći rane, srednje 
rane i kasne sorte. Ove kasne sorte obično daju najveći pri¬ 
rod, dok srednje rane sorte najbolje podnašaju ljetnu žegu, 
a rane se sorte najbrže razvijaju i najprije dospijevaju za 
trosnju. Rane sorte dolaze u obzir i onda, kad u kasnijem 
ljetu valja iskoristiti gredicu, a ostatak ljeta bio bi prekratak 
za rastenje i dozrijevanje koje kasne sorte. 

U cjenicinia nalazimo i razne »specijalne sorte», koje 
su iredovito skuplje, jer im je i rodnost obično veća. Tko 
treba manje količine sjemena ili kani proizvedeno povrće 
unovčivati, taj neka, više nego do sada, sije ovakove oso¬ 
bito dobre sorte, ili peka ih sije barem radi toga, da ih može 
usporediti sa drugim običnim sortama. Iako je dobro držati 

se starih, prokušanih sorata, treba ipak ići u korak i sa na- 
predkom, pa pokušati sreću i s najnovijim sortama, pogo¬ 
tovo ako ima izgleda, da će biti naplaćen uloženi trud i tro¬ 
šak. Samo na taj način sticat ćemo iskustva o vrijednosti 
raznih nepoznatih nam sorata, pa će nam izbor prikladnih 
sorata biti sve laglji. 

Sjeme povrća ne valja sijati ni pregusto niti preduboko. 
Biljke pregustih usjeva ne mogu se dovoljno razviti u širinu, 
pa se odviše protegnu u visinu, a ostanu slabe i kržljave. 
Preduboko posijano i'predebelim slojem zemlje pokrito sjeme 
polaganije klije ili u opće ne proklije. 

Inače se gustoća sjetve ravna po tome, hoće li biljke 
ostati stalno na mjestu, gdje su iz sjemena uzrasle, ili ćemo 
ih odatle razsaditi odnosno presaditi na drugu koju gredicu 
povrtnjaka. One biljke, koje ćemo razsađivati odnosno pre¬ 
sađivati, sijat ćemo gušće, dok ćemo rjeđe sijati ono povrće, 
koje će stalno ostati na mjestu, gdje je iz sjemena uzraslo- 
Na koji razmak treba posijati sjemenku od sjemenke, to ovisi 
o vrsti i sorti povrća- Kod opisa pojedinih vrsti povrća mi 
i u tom pogledu dajemo potrebite upute. 

Sjeme povrća, koje ćemo razsađivati, odnosno presađi¬ 
vati, sijemo nagusto bilo na otvorenim povrtnim gređicama, 
bilo pak u klijalištu. No i tu treba paziti, đa ne sijemo pre¬ 
gusto. Mnogim povrtnim biljkama prijat će najbolje, ako po 
jedna biljčica bude na tolikoj površini tla koliko od prilike 
zaprema komad kovnog novca od 1 kune. Valja dakako ra¬ 
čunati da po koja sjemenka ne će proklijati, pa se s toga 
može sijati nešto gušće. Napominjemo međutim, đa je uvijek 
ibolja prerijeđka, nego li pregusta sjetva, jer slaba će korist 
biti ođ slabašnih, kržljavih biljaka. Kođ zalijevanja pregusta 
usjeva, pogotovo ako zalijevamo i onda kađ je zemlja i bez 
toga dovoljno vlažna, korijenje biljaka pocrni i sagnjije. 


Pregusto porasle biljčice treba odstraniti, bilo da ih iz¬ 
vučemo iz zemlje, bilo da ih izrežemo. 

Kako duboko treba sjeme u zemlju posijati , to ovisi 
u prvom redu o samoj debljini sjemena. Kao općenito pra¬ 
vilo vrijedi, da sloj zemlje nad zasijanom sjemenkom ne smije 
biti deblji, ili barem ne mnogo deblji od same sjemenke. Što 
sitnije je sjeme, to tanji smije biti sloj zemlje, kojim ga po¬ 
krijemo. Posve sitno sjeme u opće ne pokrivamo zemljom,, 
nego samo s površine ponešto pritisnemo o zemlju. Naročito 
sijemo tako u klijalištu, u kojemu ima uvijek dovoljno vlage,, 
a biljke možemo zasjenjivanjem zaštititi od prežestokog sunca,, 
pa prema tome nema opasnosti, da se sjemenke posuše. Na 
otvorenoj vrtnoj gredici, upravo radi opasnosti isušenja, po¬ 
krivamo 1 najsitnije sjeme ma i najtanjim slojem zemlje, taka 
da ni jedna sjemenka ne ostane nepokrivena. Pri tome se- 
služimo drvenim vrtnim zubačama, kojima pozubatamo za¬ 
sijano tlo tek toliko, da se sjeme prekrije tankim slojem zemlje. 
Da olakšamo klijanje sjemenaka te nicanje i uzrast biljčica, 
zalijevamo usjeve za sušna vremena. Zasijano tlo čuvamo od 
isušenja, a usjeve štitimo od prežestokog sunca tako, da za¬ 
sijane gredice prekrijemo grančicama crnogoričnog drveća. 
Time, a i drugim kojekakvim sredstvinia štitimo usjeve i od’ 
vrabaca i sličnih stetočinaca- Za tu svrhu običavamo pedalj' 
dva nad usjevom, uzduž i poprijeko gredice, napeti konce i 
na ^njih privjesiti papire, krhotine stakla ili slič. predmete,, 
koji se i od najslabijeg povjetarca njišu i pokreću, pa time 
uzrokuju nepovjerenje i strah kod vrabaca i sličnih štetoči- 
naca, barein za neko vrijeme. Vrlo praktične su zaštitne 
mreže od žice, napete u drvenom okviru. (Vidi sliku). 

Uzgojene biljke presadnice sadimo na njihovo stalno 
mjesto u povrtnjaku najbolje za oblačnog ili kišnog dana. 
Ako moramo saditi za suhog i sunčanog dana, tada to či- 

Slika 1. Zaštitna mreža od žice na usjevnoj gredici. 


Tlimo poslije podneva ili pod večer, kada sunčana žega sve 
više popušta. Posađene biljke ne će već u prvi čas iza sadnje 
biti izvržene sunčanoj žegi, pa će se na svom novome sta¬ 
ništu tokom noći toliko ukorjeniti, da će slijedećeg dana moći 
podnijeti i sunčanu žegu bez opasnosti da uvenu. 

Kod vađenja biljaka, koje ćemo presaditi, moramo pa¬ 
ziti, da im ne potrgamo i ne ozlijedimo korijenje. Preporuča 
se, da prije sađenja biljke zalijemo, a onda ih oprezno odig- 
nemo iz zemlje, služeći se pri tome prikladnim plosnatim ko¬ 
madom drva ili vrtnom lopaticom, koju utaknemo koso sa 
strane do ispod korijena, pa izdignemo biljke sa čitavim 
grumenom zemlje. Ostane li uz korijenje presadnice i nešto 
zemlje, sigurnije će se ona ukorjeniti na svom novom staništu. 

Odmah nakon presađenja treba biljke zaliti. Ne treba 
čekati dok zasadimo čitavu gredicu, nego zaliti i manje ko¬ 
ličine zasađenih biljaka. Ako prekasno zalijevamo, biljke 
uvehnu, listovi im omlohave i ovjese se do zemlje, pa ako 
kasnije ne postupamo kod zalijevanja vrlo oprezno, prilijepe 
se listovi o zemlju i kvare se. 

Kod sadnje presadnica postupamo najbolje tako, da sa- 
dilicom (t. j. prikladnim, zašiljenim, oblim komadom drva) 
izdubemo u zemlji dovoljno široku i duboku rupu, u koju 


umetnemo korjenje presadnice, tako da ono zauzme svoj na¬ 
ravni položaj. Potom utaknemo sadilicu koso sa strane do 
dubljine korjenja, pa drugim krajem sadilice pritisnemo zemlju 
uz korjenje presadnice. Ako je korjenje presadnice vrlo dugo, 
tako da ga ne možemo smjestiti u izdubljenu rupu, možemo 
korjenje ponešto i prirezati. Preporuča se, da iz zemlje izva¬ 
dimo uvijek samo toliko presadnica, koliko ih možemo na¬ 
skoro zasaditi, jer nezasađene lahko uvehnu- Ako sadimo 
veće količine u polju, te ako ne možemo zalijevati, tada je 
dobro, da korjenje presadnica umočimo u orijedku kašu od 



Slika 2. Pravilno zalijevan je biljaka nakon presađenja. 

ilovaste zemlje i kravljih izmetina- Tim će biti znatno olak¬ 
šano ukorjenjivanje presadnica za sušna vremena. Preporuča 
se i ovaj postupak: Kojih osam dana prije sadnje izvadimo 
presadnice iz zemlje, pa ih. jednu do druge stavimo u plitki 
jarak na gredici, korijenje im zatrpamo zemljom te ih češće 
zalijevamo. U vremenu do sađenja ove presadnice razviju 
mnogo novih korjenčića, pa se onda na svom novom sta- 

ništu vrlo brzo ukorjenjuju, pogotovo ako smo im korjenje 
umočili prije sadnje u gore spomenutu kasu. 

Posađene biljke presadnice isprva zalijevamo punim 
mlazom vode, tako da se čestice zemlje što bolje slegnu oko 
korjenja. Razumije se, da punim mlazom zalijevamo samo 
zemlju uz biljke. Kad je očito, da su se biljke počele ukorje¬ 
njivati, tada ih možemo zalijevati i kroz ružu (sitasti nastavak 
cijevi na kanti za zalijevanje) ili kroz prskalicu. Ako se usli¬ 
jed češćeg zalijevanja zemlja zamulji ili okori, tada ju pro- 
rahlimo motičiccm, no to ne činimo, dok se biljke nisu dobro 
ukorjenile. Tlo oko biljki dobro je nakon zalijevanja posuti 
suhom zemljom ili kompostom, pa će ono ostati dulje rahlo 
i ne će se na površini okoriti niti će na njem uslijed isušenja 
nastajati pukotine. 


Slika 3. Rasađivana (pikirana) i nerasađivana biljćica salate. 

O vrstama i sortama povrća ovisi, na kolik razmak tre¬ 
bati će saditi biljku do biljke. Podatke o tome donosimo kod 
pojedinačnog opisa uzgoja povrća. 


Nekoje vrste povrća običajemo, prije konačnog presa- 
đenja na stalno stanište, jedan ili više puta razsaditi (piki- 
rati), da biljke bolje ojačaju i razviju što snažnije korje¬ 
nje. Kod vađenja biljčica iz zemlje prekine im se glavni 
korijenak, a razsađena se biljčica u novom tlu ukorjeni tako 
da uz prikraćeni glavni korjenak razvije mnogo pobočnog 
zilja. Razsađujemo tako, da posve male biljčice, kad su raz¬ 
vile tek prva dva ili tri listića, presadimo na drugu povrtnu 
gredicu ili u plitki sandučić odnosno cvjetni lonac, gdje 
ostaju do novog razsađenja ili do presađenja na stalno nji¬ 
hovo stanište. Biljčice razsadimo na tek nešto -veći razmak 
nego što je bio na gredici, gdje su iz sjemena uzrasle. Raz¬ 
sađujemo ponajviše sjemenjačice cvjetače (karfiola) i dru¬ 
gog zeljnatog povrća, pa celera, rajčica, patlidžana i slič. 

/ 

KLIJALIŠTE 

Dok sjetvom na otvorenim vrtnim gredicama moramo 
čekati sve do prolječa, kad se ustali toplije vrijeme, možemo 
u klijahštu započeti sjetvom mnogo ranije, već mjeseca ve¬ 
ljače i ožujka. A, ako čak i mjeseca travnja sijemo, dorast 
će nam biljke za presađivanje još uvijek ranije u klijalištu, 
nego li na otvorenoj vrtnoj gredici. To je pak kod proizvodnje 
povrća na polju od velike važnosti, kao što i kod proizvodnje 
onog povrća, koje treba za svoje sazrijevanje nešto više vre¬ 
mena. Stoga se preporuča uzgoj presadnica u klijalištu, oso¬ 
bito pak onda, ako se presadnice uzgajaju za prodaju- Rano 
uzgojene presadnice prodaju se uz znatno višu cijenu od 
kasnije uzgojenih- — Klijalište nam mnogo vrijedi i za pro¬ 
izvodnju raznovrsnog ranog povrća, kao na pr. salate, cvje¬ 
tače, mrkve, povrtnice mjesečarke i slič. koje može u klija- 
lištu dorasli za trošnju usred zime ili rano u proljeće. 

Biljke u klijaliitu ugrijavamo odozdol toplinom gnoja, 
koji se rastvara, dok odozgor ulazi do biljaka dovoljno svijetla 
kroz staklene prozore, kojima je klijalište pokrito. Za vlagu 
brinemo se zalijevanjem, a za uzduh zračenjem klijališta. 
Tako biljke u klijalištu imaju sve uvjete za brzi rast i raz¬ 
vitak. 

Klijalište udeiavamo tako, da u tlu, gdje nema pod¬ 
zemne močvare, iskopamo jamu, na dno jame stavimo sloj 
suhog listinca i na to sloj gnoja (najbolje konjskog gnoja, 
koji se tek počeo rastvarati), a na gnoj stavimo sloj zemlje. 
Klijalište ogradimo drvenim okvirom, na koji točno pristaju 
klijališni prozori, koji su položeni prema jugu, tako da što 
više sunčanih zraka dopire do biljaka u klijalištu. Noću i za 
žešće studeni pokrivamo klijališne prozore slamnatim pokri¬ 
vačima, daskama i sličnim pokrovom, dok s vanjske strane 
okvir obložimo gnojem ili slamom. (Pobliže o uređenju kli¬ 
jališta vidi u knjizi prof. Pirnata: Povrćarstvo, II. izdanje). 

UZGOJ PRESADNICA NA OTVORENIM GREDICAMA 

Presadnice raznog povrća možemo uzgajati i na otvo¬ 
renim, tek ponešto zaštićenim vrtnim gredicama. Ove gredice 
ne ograđujemo drvenim okvirom poput klijališta, niti ih po¬ 
krivamo prozorima; one su zaštićene tek time, što ih udeša- 
vamo na toplijim i od vjetra zaštićenim mjestima. Tlo na 
tim gredicama mora biti dobro obrađeno, razrahljeno, te već 
u jeseni gnojeno zrelim kompostom ili zrelim i sprhlim staj¬ 
skim gnojem. Dobro je, da je gredica ponešto zasjenjena, a 
ne odviše izložena podnevnom suncu. Na otvorenim vrtnim 
gredicama uzgajamo presadnice samo odpornijih vrsti povrća. 


ZALIJEVANJE POVRTNJAKA 

Najtočnije i najsočnije je ono povrće, koje raste brzo i 
snažno. Za takvo brzo rastenje treba povrće ne samo mno¬ 
go sunca, svijetla, topline i hrane, nego i dosta vlage u tlu- 
Zato je za suŠna vremena potrebno obilno zalijevati i to tako, 
da se tlo navlaži na tridesetak cm duboko. 

Najbolje je zalijevati pod večer ili noću, jer ako zalije¬ 
vamo prije podne ili uopće za vrućeg dćuia mnogo se vode 
beskorisno ispari. Osim toga ni ugrijanim biljkama nikako ne 
prija, ako ih polijevamo hladnim mlazovima vode. To isto 
vrijedi i za bakterije tla, koje su naši korisni suradnici i po¬ 
magači u povrćarenju. Ako ih zalijevanjem za vrućeg dana 
suviše ohladimo, nastaje i u njihovom djelovanju osjetljiv 
zastoj. Gdje ima ustajale vode (bilo kišnice, bilo vode iz 
jezera i potoka ili pak bunarske ili vodovodne vode) pri¬ 
brane u kakvoj posudi ili bazenu, uvijek treba za zalijevanje 
upotrebiti takovu, ustajalu, vodu. 

Manje površine zalijevćimo pomoću limenih vrtnih kanti, 
koje sadrže 10 do 16 litara vode. Zalijevamo bilo otvore¬ 
nim mlazom, bilo pak kroz sitasti nastavak cijevi (ružu), 
kroz koji se mlaz vode raspršuje u mnogo sitnijih trakova. 
Zalijevanje vrtnim kantama najzgodnije je za svako ono 
zemljište, gdje se povrće uzgaja na gredicama. Dakako, da 
je jednostavnije i lagodnije zalijevati cjevinama. Osobito na 
koso položenom zemljištu, ako rezervoari vode stoje visoko. 
U takvom je slučaju lahko udesiti zalijevanje cjevinama, jer 
je tlak vode dovoljno jak. Za niska i ravna zemljišta smi¬ 
slio je pronalazaćki ljudski um razne mogućnosti zalijevanja. 
Za najmanje vrtove dcstajat će obična, jednostavna vrtna 
štrcaljka na tlak. Za nešto veća zemljišta bit će osobito 
zgodna prevozna pumpa za gnojnicu, na koju se lahko pri- 

čvrsti jednostavna neka sprava, potrebna za zalijevanje. 
Gdje ima priključak na električni vod, može se korisno upo- 
trebiti Hawigova pumpa plivačica, pomoču koje možemo 
iskoristiti i vodu posve plitkih korita. Posebne pumpe mogu 
se priključiti i na motorne vrtne frezere i vrtne traktore, 
pomoću kojih se tada izvodi potrebiti tlak u cjevinama. Ko¬ 
načno ima i zgodnih malih prenosivih pumpa sa benzin-^ 
motornim, pogonom. Ovi motori vrlo dobro služe kod zalije- 
vanja, a ne troše mnogo pogonskog benzina. Za upijanje 
vode u pumpu može se mjesto cijevi upotrebiti i obična cje- 
vina od gume. 

Prije se običavalo pričvrstiti na kraju cjevine pločasti 
rasprašivač mlaza vode. Danas se u tom pokročilo korak na¬ 
prijed, pa se mjesto pločastog upotrebljava glavičasti raspra¬ 
šivač, čije je djelovanje slično djelovanju »ruže« na cijevi 
vrtne kante za zalijevanje. Voda se tu ne rasprašuje u poput 
magle sitne kapljice, nego se razbija u krupnije kapi, kojel 
padaju na tlo poput kapi kiše. Rasprašivanje vode u pre- 
sićušne čestice nije povoljno djelovalo na tlo, koje se poslije 
ovakvog zalijevanja zamuljivalo. No ono nije povoljno dje¬ 
lovalo niti na plodove, koji su se, uslijed sitne naslage vlage 
na površini, slabije razvijali, pa čak gdješto i zahirili. Dobar 
rasprašivač mora djelovati tako, da kapi vode padaju na što 
više česti zemlje. Osim toga mora put svake kapi kroz uzduh 
biti dosta dugačak, da voda poprimi nešto topline cd uzduha 
kroz koji prolazi. Sa takovim rasprašivačem moći ćemo za 
zalijevanje upotrebiti i vodu iz vodovoda ili iz bunara. 

Sto se tiče količine vode za zalijevanje valja napome¬ 
nuti, da količina od po prilici pet litara na jedan četvorni 
metar tla odgovara navlaženju tla s jednom osrednjom kišom. 
Nikako se ne može preporučiti, da se zalijeva svaki dan 


i uvijek s malim količinama vode. Takovim zalijevanjem 
možemo samo pokvariti svojstva tla. Daleko bolje je zalije¬ 
vati izdašno s obilnim količinama vode, ali ne zalijevati svaki 
dan, nego jedan ili najviše dvaput tjedno. Presađene biljke 
moramo, dakako, zalijevati obilno, a za sušna vremena i kroz 
nekoliko dana uzastopce, dok god se biljke dobro ne ukor- 
jene, što se na biljkama najbolje pozna po položaju njihovih 
listova. Usjeve treba zalijevati samo po malo, ali dnevno 
jedan ili dvaput. Kod zalijevanja ranih usjeva i biljaka u 
klijalištu moramo upotrebljavati sćuno ustajalu, ponešto mlać- 
nu vodu. Tvrdu vodu učinit ćemo mekanijom tako, da joj 
dodamo nešto malo vapna, a ne možda sode. 

Iako se povrće uslijed obilnog zalijevanja razvije soč¬ 
nije i tečnije, ne valja ipak zaboraviti, da se i povrće može 
preobilnim zalijevanjem priviknuti, ne da vodu upija koliko 
mu je potrebno, nego (da upotrebimo ovaj izraz) da upravo 
prekomjerno »loče«. Stoga se preporuča svakom povrćaru, 
da pokuša primijeniti prokušane načine i sredstva, kojima se 
može učiniti izlišnim svako prekomjerno zalijevanje. Jedno 
takovo sredstvo jest već sama valjana obradba tla, a pogo¬ 
tovo marljivo ckapanje tla, kad god se s površine načini! 
okorina, što obično biva poslije nagle kiše. Svako takvo 
okapanje znači znatnu uštednju vode za zalijevanje, jer se 
kroz okopanu površinu tla vlaga iz dubljih slojeva isparuje 
daleko manje nego kroz okorinu na površini tla. Stvaranje 
okorine spriječujemo i tako, da tlo s površine prekrijemo 
tankim slojem kompostirane zemlje. Preobilno zalijevanje 
bit će nepotrebno i onom tlu, koje se izdašno i redovito 
gnojilo stajskim gnojem ili kompostom. Poznato je, da cr- 
nične (humusne) čestice u tlu upijaju hranljive rudne soli, 
pa ih dodaju biljkama u onoj količini, u kojoj ih biljke mogu 
svojim korijenjem upiti. No isto je tako poznato, da crnične 

čestice upijaju i vodu, pa ju tako zadrže u tlu. Zato u 
crničnom tlu ne stradavaju biljke od nestašice vlage ni za 
jače suše. Od velike je dakle važnosti, da za gnojenje povrt- 
nog tla upotrebljavamo gnojiva s obilnim sadržajem crničnih 
čestica. Svakim takovim gnojenjem ušteđujemo si velik dio 
troška i posla oko zalijevanja. 

Valja dakle skrbiti za dovoljnu količinu crničnog 
gnoja. Sve odpadke iz vrta treba kompostirati, po mogućno¬ 
sti dodatkom tresetnog mulja, gnojnice pa i zahodskog gno¬ 
jiva. Sve to valja da se općenito radi u povrćarenju, jer za¬ 
pravo uspjeh povrčarenja stoji i pada s valjanim gospoda¬ 
renjem s crnicom (humusom) u tlu. Bez crnice nije moguć 
trajni uspjeh i unosnost povrčarenja. 

Gdje je uz povrtnjak kakova rijeka, potok, potočić, 
lahko ćemo moći natapati povrtno zemljište. Zgodno udešenom 
zaustavom (brćurom) možemo vodu potoka ili potočića dig¬ 
nuti do razine povrtnog zemljišta, a onda ju dovodn.im ka¬ 
nalima napuštati u pojedine dijelove povrtnjaka. — Do ra¬ 
zine povrtnog zemljišta možemo' vodu dizati i pomoću kotača 
sa kablovima ili pak posebnom motornom pumpom. (Pobliže 
o zalijevanju i natapanju povrtnog zemljišta vidi u knjizi 
prof. Pirnata »Povrćarstvo«). 

NJEGOVANJE POVRĆA 

Tlo, na koje smo posadili presadnice, treba u pravi čas 
s površine razrahliti, da može do kor jenja biljaka dopirati 
toplina i vlaga od kiše a i rose. No, dok se presadnice nisu 
još čvrsto ukorjenile, moramo kod razrahljivanja tla postupati 
vrlo oprezno. Kad se biljke nalaze u najsnažnijem rastenju, 
bit če biljkama mnogog povrća cd koristi, da ih ogrnemo 
zemljom. Dakako, i ogrtati treba oprezno tako, da time, ne 


spriječavamo daljnje rastenje i razvijanje korjenja, jer inače, 
možemo biljkama ogrtanjem više naškoditi, nego li koristiti. 

Korov u povrtnjaku valja uništavati, gdjegod se on po¬ 
javi. Gdje se ne može korov iskorjeniti motikom, tu nam ne. 
preostaje drugo, već sagnuti se i rukom iščupati ili nožem 
izrezati korov, pa to učiniti i ponovno, čim opazimo da se. 
korov opet pojavio- Uspjeh povrčarenja u velike ovisi o 
marljivom suzbijanju i uništavanju korova. Preuzme li korov 
maha u povrtnjaku, bit će uzaludno sve naše nastojanje oko. 
povrća. 



Slika 4. Zaštitni krov sa papirnatim prozorima za osjetljivo 
povrće. 


Mlade i osjetljive biljčice u klijalištu ili na usjevnoj gre¬ 
dici, a i one biljke koje smo upravo presadili na otvorenu gre¬ 
dicu, morat ćemo i zasjenjivati, da ih zaštitimo od žešćih 
sunčanih zraka. Za zasjenjivanje biljaka u klijalištu i na 
usjevnim gredicama služe nam lahki, prozirni slamni pokri¬ 
vači, a za zasjenjivanje presađenih biljaka lonci, slama i slič. 
Zasjenjivanjem ne smijemo biljke raznježiti, pa stoga valja, 
zasjenjivati samo toliko i tako dugo, dok je to zaista potrebno. 

Povrtnim biljkama povijušama i penjačicama dati ćemo- 
u pravo vrijeme kolac, trklju ili slično uporište, uz koje ćemo 
ih, prema potrebi, posve na rahlo, i privezivati. 

Konačno treba stalno uništavati i raznovrsne životinjske- 
štetočine u povrtnjaku, među ostalim buhače i gusjenice.. 

Proti buhačima ima mnogo raznih sredstava, od kojih ne¬ 
koja vrijede, a nekoja ne vrijede mnogo; kao najbolje poka¬ 
zalo se posipanje biljaka duhanskim praškom. Gusjenice naj- 
•sigurnije tamanimo, ako pobiremo i uništimo jajašca od leptira 
ili same gusjenice. (Pobliže vidi u knjizi »Povrćarstvo« od 
prof. Pirnata). 

ZELJNATO POVRĆE 

Sve zeljnato povrće (kao cvjetača, zelje, kelj, kelj pup- 
čar, kelj lisnati i koraba) uspijeva najbolje na vrlo snažnom, 
radije nešto vlažnom nego odviše suhom tlu, pak prema tome 
valja tlo pognojiti stajskim gnojem, a usjeve marljivo za¬ 
lijevati. Najbolje je gnojiti već u jeseni. Ako gnojimo istom 
u proljeću, tada ne uzimamo svježi gnoj, nego onaj koji 
se već počeo rastvarati. Mnogo će zeljnatom povrću koristiti 
i zahjevanje povrtnog tla gnojnicom, što valja činiti za kišna 
vremena. Ako zalijevamo za sušna vremena, tada moramo 
gnojnicu vodom razrijediti. Okapanjem ovršnog sloja tla mo¬ 
ramo rćizbijati i razrahljivati okorinu kadgod se ona načini, 
a isto tako uništavati korov, kadgod se on pojavi- 

Uspijevanju povrća mnogo pridonosi i posipavanje tla 
guanom ili gnojem od golubova ili slič. Ova gnojiva valja tek 
sasvim plitko u ovršni sloj tla pozubčati, a da se njihovo dje¬ 
lovanje poveća, moramo tlo ovlaživati češćim zalijevanjem. 

Cvjetača ili karfiol zahtijeva zaštićen nevjetrovit položaj 
, snažno tlo i obilno zahjevanje. Sijemo je u nekoliko navrata 
tokom godine. Prvi put sijemo u toplo odnosno u mlako kli- 
jalište već od početka veljače pa do mjeseca ožujka, a od te 
sjetve imat ćemo cvjetače za trošnju tokom ljeta. Drugi put 
sijemo cvjetaču u hladno klijalište ili na otvorenu usjevnu 
gredicu mjeseca travnja ili svibinja, pa će nam tokom jeseni 


dorasti za trošnju. Treći put sijemo mjeseca kolovoza ili rujna, 
a biljke od te sjetve prezimimo u klijalištu, da ih s proljeća 
presadimo na otvorenu povrtnu gredicu, gdje one onda rano 
dorastu za trosnju. Međutim razno doba dozrijevanja cvje¬ 
tače ne ovisi uvijek samo o dobi sjetve, nego i o sorti koju 
smo sijah. Ima naime ranih i kasnih sorata cvjetače. Jedna 
cd najvrijednijih i za različite prilike najprikladnijih sorta je 
erfurtska rana patuljasta cvjetača. Ima kra¬ 
tak stručak i razvija velik, nježan cvat (glavicu) lijepe bijele 
boje. No ima i drugih izvrsnih ranih sorata. Od kasnih so¬ 
rata poznata je frankfurtska ih talijanskaori- 
j a š k a cvjetača. Rane sorte sadimo na razmak od kojih 
60 cm, a kasne sorte na kojih 70 do 1 00 cm. Međutim mogu 
se i rane sorte upotrebiti za kasnu proizvodnju. Valja paziti, 
da biljke uzgajane za presađivanje u klijalištu ih na zašti¬ 
ćenoj gredici, ne rastu prenaglo, jer se tada odviše protegnu 
u visinu, a ostanu preslabe. Prenaglo rastenje biljaka u toplom 
klijalištu dolazi od tuda, što tu biljke imaju obilje topline, 
hrane i vlage, a obično premalo svježeg uzduha i svijetla. 
Težeći za svijetlom i uzduhom, one se naglo protežu, a to 
je na štetu njihove snage, jer takve biljke ostaju krhke i sla¬ 
bunjave poput onih dugih klica, što izbiju iz krumpirovih 
gomolja u podrum.u. Zračenjem klijališta usklađujemo sve 
uvjete bihnskog rastenja, jer biljkama dajemo i više uzduha 
i više svijetla, uslijed čega će im biti nepotrebno neprirodno 
produljivanje. Osim toga mi ćemo ih, prije presađenja na 
stalno njihovo stanište, razsaditi (pikirati), bilo u drugo kli- 
jalište, bilo na otvorenu ih zaštićenu gredicu- Tako ćemo 
uzgojiti snažne i dobro razvite presadnice, a od takovih mo¬ 
žemo se nadati i obilnoj žetvi- Kad se razvije mesnati cvat 
(glava karfiola), dobro je da ga zgodno zasjenimo, kako bi 

ostao bijel i nježan. Zasjenjujemo najbolje tako, da nad cvat 
položimo dva tri cvjetačina otrgnuta lista. 

Cvjetaču možemo i u samom klijalištu uzgojiti sve dok 
ne naraste za trošnju. Za takav uzgoj presadimo prezimljene 
biljke u klijalište ili pak već mjeseca siječnja posijemo sjeme 
cvjetače u klijalište odnosno u cvjetne lonce ili u sandučiće, 
koje držimo na prozoru ložene sobe. U klijalištu sadimo biljke 
cvjetače na razmak od 60 cm, a u praznim prostorima sijemo 
salatu, povrtnicu mjesečarku, mrkvu ili drugo kakvo povrće, 
koje za trošnju doraste prije nego što se cvjetača snažnije 
razvije. 

Ako mlade biljke cvjetače prezimljujemo u klijalištu, ne 
smije klijalište biti pretopio, niti uslijed zalijevanja prevlažno. 
Tokom zime ne smiju te biljke gotovo ni malo življe rasti, 
nego tek toliko, da se uzdrže na životu. Stoga je za prezimlji- 
vanje prikladnije mlako klijalište, nego li toplo. Za blagih 
dana zimi treba klijalište obilno zračiti, pa čak i prozore 
možemo skinuti te ih tek pod večer opet staviti na klijalište. 
Ali noću moramo još i na prozore metnuti slamne pokrivače 
ili sličan pokrov, da do biljaka ne dopire žešća noćna studen. 
Za vrlo sunčanih dana preporuča se, prema potrebi, zasjeniti 
biljke u klijalištu, da time spriječimo prenaglo njihovo raste- 
nje do časa, kad ćemo ih presaditi na otvoreno zemljište. 
Naprotiv, ako ove biljke uzgajamo za ranu i proljetnu pro¬ 
izvodnju zimi i u klijalištu, tada ih držimo u toplome klija- 
iištu i tu ih postepeno sve obilnije zalijevamo. Kad biljke 
uzrastu toliko, da već skoro dosegnu staklo klijališnih pro¬ 
zora, tada na klijališni okvir stavimo drugi klijališni okvir, pa 
time znatno produljimo prostor za slobodno rastenje biljaka. 
Uspjesi rane proljetne proizvodnje cvjetače ovise u glavnom 
o svrsishodnom zalijevanju, zračenju i zasjenjivanju biljaka 
u klijalištu. 


Prokula slična je cvjetači, no treba više vremena za svoj 
razvoj, nego li cvjetača, tako da u hladnijim krajevima do¬ 
raste za trošnju istom u drugoj svojoj godini. Zbog toga 
biljke u jesen izvadimo iz zemlje i prezimimo ih u podrumu 
ili u praznom klijalištu, koje pokrijemo prozorima, i zaštitnim 
pokrovom. Možemo ih ostaviti i na otvorenom, pa u tom 
slučaju zabijemo oko gredice kolčiće te nadkrijemo gredice 
slamnim pokrivačima, da biljke zaštitimo od smrzavice. Na 
otvorenom prokula razvije mesnati cvat prije od cvjetače. Pro- 
kulu sijemo mjeseca veljače ili ožujka u klijalište. Biljke pre¬ 
sadnice sadimo na razmak 60 do 75 cm. Poput cvjetače 
treba i prokulu obilno zalijevati. Biljke, koje se razviju od 
kasnije sjetve (u svibnju ili lipnju) prezimljujemo na naprijed 
opisani način. 

Zelje ili kupus. Razlikujemo bijeli i crveni kupus sa 
mnogo sorata: ranih i kasnih, malih i velikih, dugoglavih, 
okruglih itd. Važno je da odaberemo sortu, koja će najbolje 
odgovarati našem tlu i podneblju, a i svrsi zbog koje proiz- 
vađamo kupus. Od raznih sorata preporuča se: erfurtsko 
rano nisko zelje bijelo i erfurtsko rano 
crveno zelje, holandijsko rano zelje sa okru¬ 
glom glavicom, ivanjsko zelje sa sploštenom glavi¬ 
com, jorkško zelje sa čvrstom čunjastom glavicom- 
Rane sorte sijemo mjeseca veljače i ožujka u klijalište, a 
presađujemo mjeseca travnja i svibnja na otvoreni povrtnjak. 
Ove rane niske sorte sadimo na razmak 40 do 45 cm. Kad 
se mjeseca svibnja do srpnja počnu najživlje razvijati glavice, 
treba za sušna vremena obilno zalijevati. Rane sorte možemo 
upotrebiti i za kasnu proizvodnju, a u tom slučaju sijemo ih 
na ptvorene gredice mjeseca travnja i svibnja. 

Kasne sorte zelja upotrebljavamo naročito za kasnu 
proizvodnju i trošnju. Kad biljke u jesen podpuno razviju 

glavice, tada ih zajedno sa stručcima izvadimo iz zemlje i 
ukopamo ih, koso položene, na vrtnoj gredici, tako da su 
im. glavice do polovice u zemlji. One obično ne stradavaju 
od studeni, no za svaku sigurnost pokrivamo ih posve lahkim 
pokrovom od slame ili listinca. 

Mjesto na otvorenoj vrtnoj gredici, možemo ih na spo¬ 
menuti način ukopati i u grabi ili pak u ispražnjenom klija- 
lištu, te ih u ovakvom slučaju zaštititi od studeni lahkim po¬ 
krovom. Zimsko zelje možemo spremiti za kasniju trošnju i 
tako, da glavice, sa stručkom, okrenutim prema gore, pola¬ 
žemo u piramidu. Međuprostore ispunimo suhom zemljom, 
a čitavu piramidu pokrijemo slamom. Izvjesnu količinu zelja, 
koliko nam treba za redovitu kuhinjsku trošnju, pohranimo 
na policama u podrumu, nakon što smo stručke odrezali. 

Za kisrmje najbolje su sorte sa čvrstim glavicama i ne 
odviše jakiiTi žilama lišća. Najviše se za kisanje upotrebljava 
magdeburško zelje, ali i druge razne sorte kao i 
e r f u r tsk o zelje, koje, posijano mjeseca travnja i svib¬ 
nja, doraste za trošnju do jeseni, pa i onda, ako raste u lo¬ 
šijim vremenskim prilikama. Za kisanje su kod nas poznate 
i nekoje izvrsne sorte iz pojedinih naših krajeva, kao na pr. 
mekuško i varaždinsko zelje. I nepodpuno razvite, manje 
glavice mnogih sorata, ukisane, cijene sladokusci kao t- zv. 
umjetno zelje. 

Kasne sorte siju se obično mjeseca travnja na otvorene 
gredice. U krajevima oštrijeg podneblja bit će kadkada 
bolje sijati ih koncem ožujka ili početkom travnja i to u 
klijalište. Kasne sorte zelja vrlo su dobre i za proizvodnju 
na oranici, gdje ih i gusjenice manje napadaju, nego li u 
manjim vrtovima, koji su ograđeni zidovima i ogradama- 
Kasne sorte razvijaju veće glavice nego rane sorte, pa ih 
stoga sadimo na razmak 60 do 70 cm. Poznate i omiljele 


kasne sorte su: braunšvajgsko veliko bijel o- 
zelje, erfurtsko veliko kasno, švajnfurtsko v e- 
1 i k o zelje, i druge nekoje sorte. 

Njega zelja sastoji se u okapanju, zalijevanju i dodavar 
nju gnojivih otopina. Kod proizvodnje zelja na oranici često 
je nemoguće zalijevati, pa stoga su u takvim slučajevima 
bolja nešto teža tla, koja dulje u sebi drže vlagu. Ako smo 
tlo obilno, gnojili i okorinu ovršnog sloja tla marljivo raz- 
rahljivali, da se vlaga u tlu dulje zadrži, tada kasne sorte 
često posve dobro izdrže razdoblje jedne suše, pa jesen sa. 
svojim hladnim noćima ubrzava dozrijevanje obilne žetve, 
pogotovo ako ovdje ondje padne i nešto kiše. 

Tko hoće rano proizvesti glavice zelja, neka pod konac 
kolovoza ili u početku rujna sije erfurtsko rano bi¬ 
jelo ili pak erfurtsko crveno salatno zelje,, 
a dobivene biljčice neka koncem rujna ili početkom listopada, 
presadi na vrtne gredice. Da ove biljčice zimi ne pczebu,. 
treba saditi tako duboko, da polovica srca biljčice bude u 
zemlji. Ako se zemlja nakon nekog vremena slegne pa biljke 
uslijed toga ostanu preplitko usađene, tada ih zemljom ogr- 
nemo ili oko njih naspemo nešto suhe zemlje. Da biljke još 
bolje zaštitimo od studeni, preporuča se, da ih sadimo u 
plitke brazde i to položene od istoka prema zapadu, jer se 
u tako položenima snijeg dulje zadržava, nego u brazdama 
koje teku od juga prema sjeveru. Suvišno bi bilo pokrivati 
tlo listmcem ili sličnim čime, ali sve biljke, koje smrzavica 
izdigne iz tla, treba opet korjenjem pritisnuti o zemlju- Tek 
pod kraj zime, kad iza vrlo sunčanih dana često nadolaze 
žestoki noćni mrazovi, bit če svrsishodno pokriti glavice lakim 
pokrovom zemlje listnjače ili starog sprhlog gnoja. Međutim 
možemo, kao što je to rečeno već kod cvjetače, prezimiti 
mlade biljke u klijalištu, pa ih tek s proljeća presaditi na 

•otvorene gredice, no u tom slučaju moramo zemlju u klija- 
lištu držati u što većoj suhoći, a klijalište što više zračiti, jer je 
zelje odpornije na studen, nego cvjetača- Njega sastoji u 
glavnom u zalijevanju, pa biljke, koje stoje na otvorenom 
tlu, valja za sušna vremena kadšto dapače i zimi zalijevati. 

Kelj glavati ili vrzina sije se i presađuje poput zelja. 
Jednako kao i zelje možemo kelj sijati još u kolovozu i rujnu, 
da onda već rano u slijedećoj godini dobijemo glavice kelja 
za trešnju. Za takvu proizvodnju osobito je dobra sorta 
ivanjskikelj. 

Kao i kod zelja, sijemo rane sorte kelja polovicom ve¬ 
ljače i u ožujku u klijalište, a kasne sorte mjeseca travnja na 
otvorene gredice. Rane sorte sadimo na razmak 35 do 45 
cm, a kasne na razmak 45 do 60 cm. Njega sastoji pogla¬ 
vito u okapanju i zalijevanju. 

Vrijedne rane sorte glavatog kelja su: bečki rani 
kelj s niskim stručkom te sploštenom ili ponešto čunjastom 
glavicom, kitzinerski kelj s tubasto-čunjastom 
glavicom, željezoglav sa velikom, čvrstom okruglom 
glavicom tamno zelenog lišća, i druge sorte. Od kasnih so¬ 
rata razvija vertus kelj vrlo velike sploštene glavice, a 
listovi su mu nakovrčeni i tamne boje sa modrikastim 
maškom. U 1 m s k i kelj nalikuje zelju s velikom splošte¬ 
nom glavicom; drži se dugo u zimskom spremištu. I rane 
sorte mogu se proizvesti za zimsku trošnju, ali ih onda ne 
sijemo u topla klijališta, nego na otvorene gredice i to mjeseca 
travnja i svibnja. Poput zelja spremamo i kelj u zimska spre¬ 
mišta, no možemo ga dulje ostaviti na otvorenoj gredici zimi, 
jer je na studen odporniji cd zelja. 

Za proljetnu proizvodnju u klijalištima osobito je zgodan 
niski bečki rani kelj zbog svog niskog rasta. Ako 
;ga proizvađamo za tržište, tad moramo nastojati, da nam 


doraste u ono doba, kad su zalihe kelja već skoro iscrpljene, 
a još nije za trošnju dorastao onaj kelj koji je iste godine 
bio sijan. To je u mjesecu svibnju i lipnju. Za proljetnu pro¬ 
izvodnju sijemo kelj obično već koncem siječnja u klijalište. 
Radi li se samo o malim količinama, tada možemo sijati u 
cvjetne lonce ili sandučiće, koje držimo na prozoru ložene 
sobe. Uzgojene presadnice sadimo u klijalište na razmak 30 
do 40 cm, a između biljaka možemo proizvoditi još i salatu 
i povrtnicu mjesečćirku. 

Kelj pupčar ne razvija glavicu na vrhu stručka kao gla¬ 
vati kelj, nego se izbojci iz lisnih pazušaca na stručku uobli- 
čuju u male lisne pupoljke, glavičice (ružice). Što su broj¬ 
nije, veće i čvršće te glavičice, to obilnija je i žetva. Uspjeh 
proizvodnje kelja pupčara ovisi ne samo o sorti, shodnom 
postupku i o povoljnim vremenskim prilikama, nego i o izboru 
prikladne soite, kao i o tom, da sjeme potječe od dobro raz¬ 
vijenih biljaka. Valja stoga naročito paziti, da sjeme nabav- 
Ijartio samo od posve pouzdanih uzgajača. A možemo si i 
sami uzgojiti sjeme, izabravši za sjemenjače najbolje biljke u 
svom vlastitom povrtnjaku. 

Ima niskih, poluvisokih i visokih sorata. Najobiljniji pri¬ 
rod daju, dakako, visoke sorte, predpostavivši da je uzgoj 
uspio. Od tih, visokih sorata spominjemo briselski vi¬ 
soki kelj pupčar. Međutim poluvisoke sorte, kao 
er f u r t ski pol u vi s 0 k i k e 1 j pupčar, pa Her- 
k u 1 e s i slične sorte redovito sigurnije rode, pa im je to 
prednost pred visokim sortama. 

Valja paziti, da biljke, koje uzgajamo za presadnice, ne 
prestare i ne postanu drvenaste, pa ih moramo presaditi dok 
su još rrilade. Stoga ne valja sjeme posijati prerano, nego tek 
pod kraj ožujka ili u travnju u klijalište, ili pak mjeseca trav- 

nja i svibnja na otvorenu usjevnu gredicu. Presadnice kelja 
pupčara sadimo kod visokih sorata na razmak 60 do 70 cm, 
a kod poluvisokih i niskih sorata na razmak od 60 cm. Bolje 
je, ako sadimo još na nešto veći razmak, jer tada će se biljke 
još bolje razviti, a na stručku će biti obilnije i ljepše glavičice. 

Kelj pupčar treba snažno, no nipošto odviše gnojeno 
tlo. Na odviše gnojenom tlu razvija on obično više lišća nego 
lisnih pupoljaka, dok na slabom tlu razvija rijedke i kržljave 
lisne pupoljke. Za sušna vremena valja zalijevati. Ako u 
jesen nisu glavičice još dovoljno razvite, običaj je, da se bilj¬ 
kama odkine vršak, kako bi im se spriječilo rastenje u visinu, 
a sokovi upravili jačanju lisnih pupoljaka. 

Kelj pupčar raste do u kasnu jesen, pa ga možemo dugo 
ostaviti na otvorenom vrtu. U ikoliko zaštićenom položaju ne 
smeta mu ni mraz ni smrzavica, pa mnogih godina dobro 
prezimljuje na otvorenom polju. Kraj svega toga preporuča 
se, da kelj pupčar u kasnoj jeseni izvadimo iz zemlje, te ga 
ukopamo na gredicama (slično, kao što je rečeno za zelje) 
i pokrijemo tek slabim zaštitnim pokrovom od granja. A mo¬ 
žemo ga uzimiti i u grabi kao i zelje. 

Zimski ili lisnati kelj ne savija listove u glavice, a na 
hranivu snagu tla ne stavlja tako velike zahtjeve kao cvje¬ 
tača, kelj pupčar, kelj glavati i kupus, te se zadovoljava i 
negnojenim tlom, u kojemu ima još dovoljno hraniva. Raz¬ 
likujemo visoke, poluvisoke i niske sorte sa zelenim ili sme¬ 
đim listovima koji su u većine sorata i rudasti. Listovi lisnatog 
kelja lako podnose smrzavicu, pa stoga možemo lisnati kelj 
ostaviti i zimi na otvorenom povrtnjaku. Najodpornije su 
niske i poluvisoke sorte kao: niski zeleni i niski 
smeđi, erfurtski dreienbruner, poluvisoki 
z e 1 e n 1 mahovinasti te mosbaherski lisnati 


kelj. Ove sorte obično sijemo tek mjeseca svibnja ili polo¬ 
vicom lipnja na otvorenim povrtnim gredicama, a pre¬ 
sadnice onda sadimo na gredice, sa kojih smo upravo mak¬ 
nuli pivi prirod^ ranog povrća. Jos bolje je, ako ne moramo 
čekati s presađivanjem, dok se isprazne gredice ranog po¬ 
vrća, pa ako presađujemo na gredice, koje smo za tu svrhu 
priredili. Presađujemo tako, da biljka od biljke bude razmak- 
nuta j50 60 .m. Ako kasnije presađujemo, mogu raz¬ 

maci biti nešto manji. Vrlo izdašni prirod daju visoke sorte 
kao visoki zeleni i visoki smeđi lisnati kelj, 
ako ih sijemo već u travnju na otvorenoj gredici, a presađu¬ 
jemo na razmake od 60—70 cm. No ove visoke sorte nisu 
dosta odporne na smrzavicu, pa je dobro, da biljke u jesen 
^opamo na vrtnim gredicama i to u ponešto kosom polo¬ 
žaju, tako da im listovi budu sasvim pri zemlji. Valja na- 
pomOTuti, da je lisnati kelj, osobito onaj, sa rudastim lišćem, 
najtočniji, kad je oparen mrazom. 

Nekoje suvrsti lisnatog kelja 

Kelj rezanac (Schnittkohl) ne presađuje se, nego se sije 
izravno na mjestu, gdje će ostati do trošnje. Sije se ljeti, da 
mu listovi dorastu slijedećeg proljeća za trošnju, ili se sije 
s proljeća, da iste godine doraste za trošnju. Sije se u redove 
i plitke^ jazice, poput špinata, a sjeme se prekrije sasvim tan¬ 
kim slojem zemlje. Za ljetnu sjetvu preporuča se zeleni i 
smeđi, a za proljetnu sjetvu žuti kelj rezanac. 

_ Perjasti kelj (Federkohl) svojim jako izrezanim i živahno 
obojenim lišćem služi više za ukras, nego li za hranu, ah mu 
se listovi mogu rabiti za varivo. Sije se mjeseca travnja ili 
svibnja na otvorenim gredicama na razmak od 60 cm, ili na 
^0 80 cm, ako želimo da uzgojimo lijepe ukrasne biljke. 

Paomasti kelj služi također više za ukras, nego li za 
hranu, a uzgaja se jednako kao i perjasti kelj. 

Stablasti ili krmni kelj uspijeva na gnojenom tlu, a treba 
ga i obilno zalijevati. Na manjim gospodarstvima prikladan 
je i kao krmna biljka. Sije se s proljeća na otvorenoj gredici, 
a presadnice se sade na razmak od 70 do 90; cm, jer pojedine 
biljke uzrastu na metar visoko, pa i preko jednog metra. 

Korabica. Rane sorte kao: bečku ranu, non plus 
u 11 r a i dr., možemo posijati u klijalište mjeseca ožujka, a 
uzgojene presadnice sredinom travnja ih u svibnju posaditi 
na otvoreni povrtnjak na razmak oko 30 cm, pa će ona do- 
rasti za trošnju prije nego druga koja vrst zeljnatog povrća. 
Zbog toga možemo ranu korabicu saditi među drugim vrsta¬ 
ma povrća, koje polaganije dozrijevaju za trosnju. Na rubo¬ 
vima gredica, gdje smo istodobno posadili na pr. krastavce, 
sadimo presadnice korabice. No rsmu korabicu možemo saditi 
i kao nadusjev uz razno drugo povrće. U tom slučaju sijemo 
korabicu na otvorenoj gredici u svibnju ili lipnju, a presađu¬ 
jemo u lipnju ih srpnju. Kod vrlo rano presađenih sorata de¬ 
šava se, ako nastupi hladno i loše vrijeme, da jedan dio bi¬ 
ljaka procvjeta, a da nisu razvile gomoljiku na stručku. Stoga 
se preporuča, da se kod vrlo ranog presađivanja korabice 
sade biljke nešto gušće. Rane sorte možemo upotrebiti i za 
pospješnu proizvodnju u klijalištu, pa ih tada sijemo već mje¬ 
seca siječnja ili veljače. Istodobno možemo u klijalište po¬ 
sijati i salatu, povrtnicu mjesečarku i ranu mrkvu. 

Engleske sorte korabice su nešto kasnije, imadu veće 
listove, ali se odlikuju vrlo finim mesom gomoljike, a za treš¬ 
nju dospijevaju odmah iza ranih sorti. Možemo ih sijati u 
klijalištu ili pak (mjeseca travnja i svibnja) na otvorenoiri 
povrtnom tlu, pa nam (poput kasnijih sorata) mogu dati 
dobar prirod i za zimsku trošnju. Međutim se za zimsku 


trošnju ponajviše uzima kasna poljska, kasna ori- 
jaška i golijat korabica. Ove kasne sorte siju se 
mjeseca travnja na otvorene usjevne gredice, a presađuju na 
razmak od 45—60 cm. Korabicu spremamo za zimsku troš¬ 
nju najbolje u podrumu ili u grabama koje prekrijemo das¬ 
kama. Prije uzimljenja odrežemo korabici korijenje i veće 
listove. 

Koraba (podzemna koraba) znatno se razlikuje od ko¬ 
rabice, a naročito time, što se kod korabe ne razvija gomoljika 
nad zemljom, nego repa, koja je većim dijelom u zemlji. 
Poput srodnog joj zeljnatog povrća može se proizvađati i 
uzgojem presadnica, no vrlo se često proizvađa izravnom 
sjetvom. Voli otvoren i sunčan položaj i gnojeno tlo. No, ako 
se za gnojenje upotrebi svježi stajski gnoj, tad valja gnojiti 
već u jesen. Za proljetno gnojenje treba uzeti prilično sa¬ 
zreli gnoj. — Za uzgoj presadnica sijemo korabu tek pod 
kraj travnja. Sijemo li ranije, lahko se dogodi, da mlade 
biljke postanu tvrde i drvenaste, a takve onda ne razviju 
dovoljno velike i dovoljno sočne repe. Presadnice sadimo na 
razmak od 50 do 60 cm. — Kod proizvodnje izravnom 
sjetvom sijemo tek u svibnju. Najzgodnije je sijati u redove, 
a sjeme pokriti samo posve tankim slojem zemlje. Usjeve 
prorijedimo tako, da čupanjem (pukanjem) odstranimo po¬ 
jedine, pregusto porasle biljke. 

U polju koraba skoro redovito bolje uspijeva nego u 
vrtu. Za varivo upotrebljavaju se obično sorte, koje imaju 
repe žutog mesa, jer su slađe i tečnije od sorata bijelog mesa. 
Za zimsku trošnju spremamo korabu u podrumima ili u nad- 
kritim grabama. 

Sladka repa slična je ponešto korabi i ako im je pori¬ 
jeklo različito. Za jelo se priređuje na sličan način kao i ko- 

raba. Zato ju često svrstavaju među korjenasto povrće, za¬ 
jedno s korabom. 

Ima sorata ranih i kasnih, okruglih i dugoljastih, pa 
sorata sa bijelom, žutom ili crnom korom, itd. Sve one uspi¬ 
jevaju najbolje na tlu, koje je bilo gnojeno prije jednu ili 
dvije godine, pa se na njemu proizvodilo raznovrsno drugo 
povrće. Na odviše gnojenom tlu razviju mnogo lišća, a repe 
ostaju premalene. Osobito dobro uspijevaju sladke repe na 
jilovastoj pjeskulji. Sjeme valja sijati na rijedko, a pregusto 
porasle biljke iščupati, da preostale biljćice budu 
imale dosta mjesta. Rane sorte, kao svibanjska 
rana repa, bijela američka najranija, 
munchenska crvenoglava, sniježna gruda 
i druge rane sorte, trebaju međusobni razmak oko 
10 cm, a kasne sorte kao bortfeldska duga žuta, 
okrugla žuta jesenska, obla duga crna 
repa i druge ka.sne sorte trebaju međusobni razmak od 
15 do 20 cm. 

Vrijeme sjetve ravna se prema sorti koju sijemo: rane 
sorte sijemo u ožujku ili travnju, a ove dospjevaju za trošnju 
u mjesecu svibnju i lipnju; kasne sorte sijemo pod kraj 
lipnja ili u srpnju, pa još i na početku kolovoza. Mogu se 
međutim i rane sorte sijati još i ljeti. Kasne sorte, naročito 
duga bijela i okrugla bijela jesenska ih 
postrna repa siju se u krajevima, gdje je tlo pjeskovito, 
vrlo često na preoranom strništu iza žitarica, a isto tsiko i 
teltoverska repa. 

Sladke repe podnašaju lahko slabije jesenske mrazove, 
pa ih stoga možemo ostaviti na otvorenom zemljištu i do 
mjeseca studenog. Za zimsku trošnju spremamo ih u podru¬ 
mima ili nadkritim grabama ili pak u trapovima. 

KORJENASTO POVRĆE 

Dok zeljnato povi’će daje najobihiji prirod na gnojenom 
tlu, zadovoljava se korjenasto povrće s tlomi, koje je bilo 
gnojeno prije jednu ili više godina. Na svježe gnojenom tlu 
raste ono prebujno, razvije mnogo lišća, no korjenje mu ostaje 
slabo, te lahko postane mrljasto i šupljikavo. Odviše mršavo 
j iscrpljeno tlo treba ipak, i za korjenasto povrće, pognojiti, 
no samo s posve zrelim gnojem i to već u jesen. — Od svega 
korjenastog povrća jedini celer voli obilno gnojeno tlo, a oso¬ 
bito mu prija i gnojenje gnojivim otopinama. 

Tlo za korjenasto povrće treba vrlo pomno obraditi, na¬ 
pose dosta duboko razrahliti, da se u njemu može korijenje 
lahko širiti i razvijati. Kod okapanja usjeva korjenastog po¬ 
vrća valja paziti, da se korijenje ni malo ne ošteti. 

Vrtni turovac (Hafervvurzel) sije se mjeseca ožujka pa 
do svibnja u redove razmaknute oko 20—25 cm, a usjev 
se razrijedi, da pojedine biljke budu oko 10 cm razdaleko. 
Vrtni turovac možemo ostaviti na otvorenom zemljištu sve 
do trošnje, jer mu se korjenje ne smrzava. No, da ga ne 
moramo iz zemlje iskapati ispod snijega ili ispod ledene oko- 
rine, spremamo potrebitu količinu turovca u podrum, gdje ga 
ukopamo u primjereno vlažni pijesak. Ako turovac ostane 
dugo neukopan, dobije lošu boju. 

Krosuljak povrtni (krabljica) je vrlo fino povrće, ali 
daje razmjerno malen prirod. Može se proizvoditi na najraz- 
ličitijim mjestima u vrtu, pa i na takvima, gdje drugo povrće 
ne bi moglo uspijevati, tako primjerice ispod drveća, na 
obroncima, među ne pregustim grmljem, i t. d. Sjeme kro- 
suljka brzo gubi svoju klijavost, pa stoga treba sijati samo 
istogodišnje svježe sjeme. Obično ima sjemena od krosuljka 

već u kolovozu, pa već tada može se započeti sjetvom ;inače 
može se sijati i u jesen, pa također i zimi. Sije se omaške ili 
pak u redove. Biljke niknu u proljeće, pa ih tada treba raz- 
rijediti na razmak od 6 do 10 cm. Njega usjeva sastoji se 
u glavnom u plijevljenju korova. Korijenje se vadi iz zemlje 
kad nadzemna zelen počne vehnuti, ili naskoro iza toga. 
Sprema se u suhom podrumu, utisnuto u suhi pijesak, pa 
ga tu valja zaštititi od miševa. 

Pastrnjak se sije u ožujku, pa i krajem veljače, na otvo¬ 
renom tlu i to u redove razmaknute oko 30 cm. Sjemenke 
se pokriju slojem zemlje od 1 do najviše 2 cm debljine. Sjeme 
pastrnjaka ne zadrži dugo svoju klijavost, pa stoga ne valja 
sijati odviše narijedko. Pregusto iznikle biljke valja iščupati 
ili vrtnom motičicom ukopati, tako da preostale biljke budu 
među sobom razmaknute oko 15 cm. Ako je za vrijeme 
sjetve suša, treba usjev pritisnuti valjem. Njega se sastoji u 
okapanju tla i plijevljenju korova. Korijenje pastrnjaka se 
ne smrzava, pa ga stoga možemo' ostaviti u tlu sve do troš- 
nje, a tek manju količinu spremiti u podrum. 

Peršin uspijeva bolje u hladnijim i vlažnijim položajima, 
nego li u vrlo sunčanim i sušnim. Sije se omaške ili u redove 
razmaknute na 10—15 cm, i to cd veljače do travnja. Sjeme 
polagano klije. Usjev treba prorijediti, tako da biljke budu 
razmaknute na 8 do 10 cm. Sva njega sastoji se u plijevlje¬ 
nju korova. Zimi može peršin ostati na otvorenim gredicama, 
a možemo ga spremiti i u podrumu ili u nađkritim grabama. 
Ako s jeseni ili zimi usadimo peršin u cvjetni lonac ili u 
sandučić, koji držimo u toploj prostoriji i zalijevamo, razvit 
će se novi listovi, koje možemo upotrebiti kao kuhinjsko 
zelenje. 

Rapontika razvije lijepo, mesnato korijenje, ako ju uz¬ 
gajamo na kakovom zasjenjenom i hladnome mjestu, te ako 

ju sijemo tek u svibnju ili početkom lipnja. Sijemo ju bilo iz¬ 
ravno, bilo pak na usjevnu gredicu, pa uzgojene presadnice 
sadimo na razmak oko 30 cm. Rapontika razvija mnogo po¬ 
bočnog korijenja, od kojega jedan dio odrežemo prije sa- 
đenja, da se što bolje razvije glavni korijen. Studen joj ne 
škodi, pa ju stoga ostavljamo u vrtu sve do trošnje. No mo¬ 
žemo ju, prije zime, izvaditi iz zemlje i sprem.iti u podrum, 
ukopanu u pijesak. Korijenje rapontike kuha se i priprema 
za jelo kao salata. 

Jagur ili španjolski zmijak možemo sijati u proljeću pa 
do u ljeto. Korijenje mu doraste za trešnju istom u drugoj 
godini iza sjetve. Smrzavica mu ne škodi, no ipak se pre- 
poruča spremiti potrebitu količinu jagura u podrum, da nam 
bude pri ruci. Korijenje jagura je fino i vrlo tečno povrće. 
Sije se najbolje u redove razmaknute oko 20 cm, ili u jažice 
duboke 3 cm. Biljke u redovima neka su u razmacima oko 
10 cm; pregusto porasle biljke treba iščupati. Osim plijevlje- 
nja korova gotovo i ne treba druge kakove njege. Od sorata 
vrijedno je spomenuti ruski orijaški jagur, koji, ako 
se sije dosta rano, često već u prvoj godini razvije korijenje 
sposobno za trošnju. U drugoj godini biljke jagura cvjetaju. 
Premda cvatnja mnogo ne upliva na kakvoću korijenja, pre- 
poruča se ipak odrezati cvjetne stapke prije nego sjeme sa¬ 
zrije. Na težem i snažnom tlu ostane korijenje i dulje do¬ 
voljno nježno i tečno, tako da ga ne treba bezuvjetno već u 
drugoj godini upotrebiti za trošnju. 

Zvončika (Rapunzelvvurzel) sije se mjeseca svibnja i 
lipnja posve na rijedko. Sitno sjeme, preporuča se debro po¬ 
miješati prije sjetve sa dvadesetak puta većom količinom 
finog sitnog pijeska ih suhe sipke zemlje, jer se tako može 
jednolicnije sijati. Posijano sjeme ne pokriva se zemljom, 
nego se tek pritisne o zemlju. Sijati se može bilo omaške 



1 



42 


43 



bilo u redove razmaknute 20 do 25 cm. Dok biljčice ne 
niknu, treba tlo stalno držati, vlažnim, a i kasnije za sušna 
vremena zalijevati. Njega se sastoji poglavito u odstranjiva¬ 
nju pregusto poraslih biljaka. Najdonji listovi zvončike po¬ 
krivaju tlo , a po tom se lahko vidi. koje biljke treba mak¬ 
nuti, da preostale biljke budu imale dovoljno prostora za svoj 
razvitak. Za jelo se upotrebljava korijenje i lišće, a priprema 
se kao salata. Korijenju ne škodi zimska studen, no ako se 
ono za zimsku trošnju spremi u podrumu, treba ga tu uko¬ 
pati u pijesak ili u zemlju. 

Sladki hrenak (Zuckerwurzel) sije se mjeseca ožujka 
ili kolovoza te u jesen, i to omaške ili u redove razmaknute 
oko 20 cm, a biljke se prorijede na razmak ,od 1 5 do 20 cm. 
Dok biljke ne niknu treba češće zalijevati. Njega usjeva sa¬ 
stoji se u okapanju, zalijevanju i plijevljenju korova. Ni 
sladki hrenak nije osjetljiv na zimsku studen. 

Cikla se sije s proljeća u redove razmaknute 20 do 25 
cm, a biljke prorijeđuju na razmak oko 15 cm. Ciklu za 
zimsku trošnju sijemo u svibnju ili početkom lipnja. Manje 
i srednje velike cikle su nježnije i tečnije od prevelikih. Oso¬ 
bito su vrijedne sorte s tamnocrvenim mesom i tamnocrvenim 
listovima, kao na pr. erfurtska dugačka tamno¬ 
crvena, non plus ultra i egipatska poga¬ 
ča s t a cikla. Njega cilfle sastoji se u okapanju tla i 
plijevljenju korova. Prije nego nadođu jesenski mrazovi 
treba ciklu izvaditi iz zemlje. Za zimsku trošnju spremamo 
ju u podrum. Ako je podrum vrlo suh, ukapamo ciklu u 
primjereno vlažan pijesak. 

Mrkva. Rane sorte i sorte sa kraćim tubastim korijenjem 
poznate su i pod imenom »karotte«. Poput gotovo svega 
korjenastpg povrća, ne voli ni mrkva tla, koje je gnojeno 
svježim stajskim gnojem. Inače mrkva uspijeva na svakom. 


pa i na teškome tlu, koje je dosta duboko razrahljeno. Pre¬ 
gusto porasle biljke treba za vremena prorijediti. Korov treba 
marljivo plijeviti. Okapanje tla preporuče se samo u prvo 
vrijeme rastenja; kasnije, osobito ako nije okapanje posve 
plitko, ono ima nepoželjan učinak, jer se razvija pobočno 
korijenje, koje umanjuje vrijednost glavnog korijena. Mrkva 
se sije obično u ožujku i travnju, ali ako se želi dobiti što 
raniji prirod, može se sijati i u veljači ili cak i prije zime. 
Ako je tlo bilo prekopano vec u jesen, može se mrkva sijati 
i kad je tlo prekrito snijegom. Snijeg se pomalo topi pa se 
i sjeme pomalo spušta i konačno tako dospije u tlo. Mrkva 
se može i pospješno proizvoditi u klijalištu. Kod sjetve treba 
sjemenke lagano iiieđu dlanom trljati, da na zemlju padaju 
odjelito, mače se sjemenke među sobom zakvače svojim če¬ 
kinjama, pa sjetva bude mjestimično pregusta. — Sije se 
omaške ili pak u redove. O sorti ovisi razmak redova i po¬ 
jedinih biljaka u redovima. Rane i kratke sorte pronjeđuje- 
mo na 5 do 10 cm razmaka, a orijaške sorte i na 1 5 do 30 
cm. Iščupane biljke upotrebimo u kuhinji. Usjev mrkve na 
lahkom i suhom tlu dobro je odmah nakon sjetve pritisnuti 
valjem ili kakvom daskom. 

Za pospješnu proizvodnju u klijalištima i za vrlo rane 
sjetve na otvorenom tlu upotrebit ćemo rane i kratke sorte, 
kao: parišku okruglu crvenu, kratku duvi- 
kersku crvenu, holandijsku crvenu i am- 
sterdamsku crvenu mrkvu. Nisu posve rane, ali 
su izdašnije i dobre za proizvodnju na otvorenom tlu sorte: 
nanteska poluduga crvena i frankfurtska 
s r e dn jeduga crvena. Omiljele kasne sorte su: a 11 - 
lingham crvena duga, braunšvajger crve¬ 
na, erfurtska crvenožuta, salfeldska b 1 i j e- 
dožuta mrkva i druge razne sorte. 


i 

Kod proizvodnje u klijalištima obično se mrkva sije 
s drugim raznim povrćem kao cvjetačom, kcrabicom i salatom, 
pa ona zgodno popunjava prazna mjesta u klijalištu. Tu 
mrkva, dakako, treba bolje tlo, nego na otvorenom zemljištu. 
No i na otvorenom zemljištu uspijevaju rane sorte vrlo dobro, 
ako se još u jesen u tlo ukopa nešto komposta ili khjalistne 
zemlje. Ali ne valja na taj način tlo suviše poboljšavati, jer 
tada mrkva raste više u lišće, a korijen joj ostaje slabiji. 

Mrkva lahko podnaša jesenske mrazove, pa može ostati 
na otvorenom tlu sve do kraja listopada. Iz zemlje ju va¬ 
dimo za suha dana. Nadzemnu zelen joj odrežemo, pa ju 
' tada za zimsku trošnju spremimo u podrumu ili u nadkritim 
grabama. 

Celer. Sjemenke celera prokliju obično tek za 14 do 20 
dana iza sjetve, pa stoga treba u klijalište sijati već u drugoj 
polovici veljače. Za kasniju sjetvu preporuča se uzimati na- 
idijalo sjeme. Za tu svrhu držimo jedan cio dan sjeme u 
kakvoj posudi s vodom. Potom vodu odlijemo, a sjeme sta¬ 
vimo među dvije vunene krpe, koje držimo na toplome mjestu 
i opetovano ih navlažujemo. Kad sjemenke počnu klijati pri¬ 
stupamo odmah k sjetvi, jer ako klice prerastu, one se među 
sobom spletu, što onda onemogućuje jednoličnu sjetvu i pra¬ 
vilno razvijanje pojedinih biljaka. Sjetva nipošto ne smije 
biti pregusta. Stoga se preporuča naklijalo sjeme ,sa sitnim 
pijeskom ili sitnom sipkom zemljom promiješati, jer tako ćemo 
moći sijati jednolično i dovoljno narijedko. Ako nam usjev 
bude, unatoč svega toga, mjestimice odviše gust, iščupat 
ćemo pregusto porasle biljke. — Dok drugo korjenasto po¬ 
vrće ne presađujemo, celeru prija presađivanje. Presađujemo 
krajem travnja ili u svibnju, pa i kasnije, i to na razmak od 
30 do 45 cm. Što ranije celer presadimo i što veći razmak 
ostavimo između pojedinih biljaka, to veće biti će mu kori¬ 

jenje. Celeru prija vrlo snažno tlo, koje je već u jesen po- 
gnojeno dobrim stajskim gnojem. Prija mu i gnojenje gnoji- 
vim otopinama, naročito pod jesen, uslijed čega se znatno 
snažnije razvija. No ne valja pretjerano gnojiti, jer na od¬ 
više gnojenom tlu bude korijenje celera šupljikavo i crnkasto. 
Sa vađenjem celera iz zemlje ne treba nagliti sve do u mjesec 
studeni. Izvađenom celeru odrežemo listove i postrano kori¬ 
jenje, a onda ga spremimo u podrum ili u nadkrite grabe, 
pri čemu valja paziti, da ne spremamo mokro korijenje. 

Celer možemo uspješno proizvađati i tako, da ga sa¬ 
dimo među kakovo drugo povrće, primjerice među rano 
zeljnato povrće, koje će dosta rano dorasti za trošnju. 

Mnogi povrćari običavaju u kolovozu obrezivati po¬ 
strano žilje na korijenju celera, kako bi se korjen razvio što 
ljepše. Međutim uspjeh toga posls. je dvojben, pa često 
upravo i štetan, naročito onda, ako nadođe dugotranije sušno 
vrijeme, kad bi upravo ono odrezano najgornje postrano žilje 
biljci moglo biti od najveće koristi. 

Osim ovog (gomoljastog) celera, koji uzgajamo pogla¬ 
vito zbog odebljalog kuglastog korijena, uzgaja se i obični 
celer (Schnittsellerie), kojemu korijen jedva ikoliko odeb- 
Ijava, a nikada ne poprima kuglasti oblik. Obični celer 
uzgaja se poglavito zbog mirisnog lišća, koje služi kao začin 
za juhu i različita druga jela. Usjevi ovog celera mogu biti 
znatno gušći. 

Celer bjelaš (Bleichsellerie). Korijen mu ne odebljava 
kuglasto, ali mu udebljaju listne peteljke, koje zatrpavamo 
zemljom, da ostanu blijede. Ove udebljale i bijeljene listne 
peteljke režu se u komadiće, posole se i tako sirove jedu. U 
svrhu bijeljenja zatrpavamo biljke celera bjelaša postepeno i 
malo po malo zemljom, pazeći pri tome, da srce biljaka osta- 

uzmanjka primjerena vlaga. Najranije možemo povrtnice pro¬ 
izvesti u klijalištu. 

Rotkva. U pogledu tla vrijedi i za rotkvu ono, što i za 
povrtnicu, tek rotkva nije toliko izbirljiva s obzirom na gno¬ 
jenje; to osobito vrijedi za jesenske i zimske sorte rotkve. 
Rane sorte, kao bijela rana Salvator i slične 
sorte mogu se proizvađati i u klijalištu. Svibanjske, ljetne 
rotkve siju se na otvorenim gredicama u ožujku i travnju, a 
jesmske i zimske tek u lipnju. Ako ih sijemo ranije, udare 
prebrzo u sjeme, a onda ne vrijede mnogo. — Gustoća sjetve 


ne nezatrpano. Zatrpavanje zemljom najzgodnije se izvodi, 
ako iskopamo oko 30 cm duboku grabu, pa celer bjelaš sa¬ 
dimo na dnu grabe u dobro pripremljenu zemlju, i to biljku 
od biljke na razmak od 30 do 40 cm. Kad u ljetu ili u je¬ 
seni listne peteljke uzrastu na željenu duljinu, tada započi- 
mamo postepenim zatrpavanjem grabe onom istom zemljom, 
koju smo kod kopanja izbacali iz grabe. Da zemlja što bolje 
prilegne uz biljke, moramo ju pomno usitniti. Ako se kod 
bijeljenja listovi celera suviše nagnu na sve strane, tada ih 
rahlo povežemo, slično kao što to činimo kod salate ovezulje. 
U kasnijoj jeseni možemo mjesto zemlje upotrebiti čistu 
slamu, kojom postepeno zatrpavamo biljke celera bjelaša. 

Povrtnica mjesečarka razvija se brzo, a korijenje joj ne 
prodire duboko u zemlju. Radi toga treba zemlju dobro 
pripremiti, da povrtnica -nađe u gornjim slojevima dosta 
hrane. No ne bi valjalo gnojiti stajskim gnojem, nego treba 
po tlu razastrijeti i sasvim plitko ukopati dobru staru kompost- 
nu ili pak klijališnu zemlju. Najbolje je, da to učinimo već u 
jesen. Na otvorenim gredicama možemo povrtnicu mjesečarku 
sijati već mjeseca ožujka, a onda i kasnije sve do u ljeto. 
Za proizvodnju povrtnice u rano proljeće odabiremo sunčano 
i toplo mjesto, a ljeti će za istu svrhu biti zgodnije ponešto 
zasjenjeno i hladnije mjesto. Sjetva ne smije biti pregusta; 
pojedine biljke neka su oko 3 do 5 cm razdaleko jedna od 
druge. Ima sorata okruglih, jajolikih i dugoljastih, pa i bijelih, 
crvenih, a i žutih ili pak dvobojnih, crvenih i bijelih. Sve se 
ove sorte razvijaju brzo (odatle ime: mjesečarka), no du¬ 
gačke sorte razvijaju se ipak nešto sporije. Povrtnicu mjese¬ 
čarku sijemo obično omaške, ali se preporuča i sjetva u re¬ 
dove među drugim raznim povrćem ili na rubovima povrtnih 
gredica. U svakom slučaju morćuno se brinuti, da usjevu ne 



Slika 5. Rupice, u koje ćemo utisnuti sjemenke rotkve, 
izdubemo pomoću kakve trklje. 

OTOi o sorti koju sijemo. Svibanjske i ljetne rotkve sijemo- 
obično na razrnak od 10 do 25 cm. Kod sjetve postupamo 
tako, da po dvije do tri sjemenke zajedno utisnemo u zemlju.. 

Kad biljke niknu ostavimo samo onu, koja je najsnažnija, a 
druge, slabije, ispuknemo iz zemlje. Jesenske i zimske rotkve 
vadimo iz zemlje ]OŠ pri]e mraza, pa im odrezeno nadzemiiu 
zelen i spremimo ih za zimsku trosnju u podrum, tako da ih 
položimo na zemlju. Vrlo dobro uzimljujemo rotkve i u gra- 
ibama, trapovima ili pak u praznim klijalištima, no u svakom 
slučaju moramo se ■ pobrinuti, da ih u zimskom spremištu za- 
ištitimo od smrzavice i vlage. 



Hren je višegodišnja biljka i najbolje uspijeva u du« 
blokom i snažnome tlu. Razmnaža se sađenjem t. zv. »sade- 
nica«, t. j. dijelova podćinka, koji neka su debeli poput olovke, 
a dugački dvadesetak centimetara. Sađenice sadimo tako, 
da ih koso utaknemo u zemlju, u rupu koju smo izdubli po¬ 
moću kakvog štapa. Nakon sadnje pritisnemo zemlju tako, 
da ona sa svih strana prilegne uz sađenicu. U proljeće po¬ 
sađene sađenice mogu se već u jesen upotrebiti za trošnju, 
no bolje je ostaviti ih do druge ili treće godine. Povrćari, 
Tsoji se na veliko bave proizvodnjom hrena, razvrstavaju sa- 
.đenice obično u tri veličine; veće, srednje velike i male, pa 


svaku veličinu odjelito sade. Velike sađenice doraslu za troŠ- 
nju već u prvoj godini, srednje velike u drugoj, a male tek 
u trećoj godini. Kod berbe i novog sađenja ponovno se sa¬ 
đenice razvrstavaju. Da se uzgoji lijepo, oblo, gladko kori¬ 
jenje, običavaju vrtlari od vremena do vremena odkriti glavni 
korijen (to je zapravo korijenu sličan podanak), pa oprezno 
oštrim nožem odrežu sve žilje, osim samog pravog korijena, 
koji se nalazi na kraju podanka gdje raste okomito u zemlju. 
Taj pravi korijen biljci je neophodno potreban. 

U kućnim vrtovima malo tko njeguje korijen hrena na 
opisan način. Pa i saditi ga možemo i drugim kakovim na¬ 
činom. Možemo sađenicu usaditi u zemlju i sasvim okomito, 
primit će se i rasti će. Čitav niz godina može hren rasti na 
istome mjestu bez ikakvog rasađivanja. Ali kad ga iskapamo 
iz zemlje, moramo paziti da komadić podanka ne dospije 
gdje drugdje u vrtu u zemlju, jer će nam tu onda smetati 
kao dosadan korov. 

Čislenica (japanski krumpir, Stachys) razmnaža se go- 
moljićima, koje sadimo posve plitko u rahlu zemlju, na 20 do 
30 cm razdaleko. Nakon sađenja ne treba gotovo nikakve 
njege. Gomoljići izrastu podpuno tek u vrijeme, kad uvehne 
nadzemna zelen biljke, a kad ih iz zemlje izvadimo, ne smije¬ 
mo ih dulje vremena ostavljati na otvorenomu zraku, jer tada 
lahko uvehnu i pocrne. U podrumu ih spremamo tako, da, 
ih ukopamo u primjereno vlažni pijesak. 

Clcovka (Topinambur) je biljka trajnica, a uzgajamo 
ju zbog pmolja sličnih krumpiru. Nadzemna zelen uzraste 
joj do visine čovjeka. Čićovka ne traži gotovo nikakve njege. 
Gomolje sadimo u rupe duboke 10 do 1 5 cm, i to na raz¬ 
mak od 45 do' 60 cm. Gomolji ćićovke ne pozebu ni za žešće 
studeni, pa ih u zemlji možemo ostaviti sve do trošnje. 

Povrćarstvo a 

VRTNE SALATE 

Među najvažnije salate broje se razne sorte loćike, kao: 
salata glavica, loćika rezulja, obična vrtna loćika i loćika 
ovezulja. Kako se salate ne priređuju kuhanjem za jelo, 
nego se jedu sirove, valja kod njihove proizvodnje naročito 
nastojati, da se proizvedu biljke s nježnim i sočnim listovima. 
To se postizava snažnim gnojenjem tla i obilnim zalijeva- 
njem za vrijeme rastenja. Gnojiti treba vec u jesen, a ako 
se moglo gnojiti tek u proljeće, tada se za to gnojenje uzima 
samo struhli stajski gnoj ili pak dobar zrio stari kompost. 

Salata glavatica. Da uzmognemo proizvesti na otvore¬ 
nom vrtu ranu salatu glavaticu, moramo sijati u khjalište 
već polovicom veljače ili u ožujku i to rane sorte kao: k a- 
menoglav, svibanjski kralj i slične sorte. Sijati 
valja na rijedko. Presadnice sadimo na otvorene gredice u 
travnju. Glavice ovih sorti nisu velike, pa stoga presadnice 
sadimo na razmak od 10 do 15 cm. Kad se rastuće biljke 
među sobom pritijesne, razrijeđujemo usjev tako, da pre- 
gusto porasle biljke upotrebimo za trosnju. 

Za povoljna i suha vremena možemo salatu glavaticu 
na otvorenom tlu sijati također već u veljači ili ožujku. Sijati 
moramo narijedko, a da se pojedina biljka može dobro raz¬ 
vijati, treba pregusto porasle biljke iščupati iz zemlje, pa ih 
na druge gredice presaditi ili pak upotrebiti za trosnju. Na 
ovaj način možemo sijati salatu glavaticu sve do u ljeto. 
Međutim najljepša glavatica može se proizvesti samo presa¬ 
đivanjem. 

Za ljetnu trošnju mnogo su prikladnije sorte sa velikim 
glavicama. Osobito su cijenjene sorte; pariška slador- 
na glavatica, tvrdoglavac sa smeđim kao i 
istoimena sorta sa žutim lišćem, zlatna pastr¬ 


vi c a sa zlatnožutim lišćem i smeđecrvenim pjegćima, i 
druge sorte. Ima velik broj sorata glavatice salate, a sve su 
dobre, ili čak izvrsne, u koliko im sjeme potiče od biljaka 
koje su razvile lijepe glavice. 

Mnogi prijatelji vrta siju na jedamput odviše veliku ko¬ 
ličinu salate i to jednu jedinu sortu. U vrijeme kad biljke 
saviju glavice, imaju mnogo više salate nego što je trebaju. 
Pojedine glavice raspuknu se i udare u sjeme, pa tako na¬ 
skoro od obilja nastane nestašica salate. Zato je mnogo raz¬ 
boritije, ako se salatu sije odnosno sadi u razno vrijeme i 
razne sorte. Sjetve salate od početka pa do sredine srpnja 
daju salatu za trosnju u kasnome ljetu i u jeseni. 

Za pospješnu proizvodnju u klijalištima možemo sa¬ 
latu glavaticu sijati već u siječnju. Većinom ju sijemo u za¬ 
jednici sa cvjetačom, ranom korabicom, povrtnicom, mrkvom, 
pa ju poberemo, prije nego se ovo povrće razvije. Osobito 
^ vrijedne sorte za pospješnu proizvodnju: Kaiser- 
Treib, kamenoglav, Wheelers Tom Thumb. 

Nekoje sorte, kao na primjer smeđa i žuta zim- 
ska glavatica, Nansen, tvrdoglavac i slične 
sorte, ako ih sijemo pod kraj kolovoza ili do sredine rujna, 
te ako ih, koliko je moguće, naskoro presadimo na otvorene 
gredice, jrodnesu zimu sasvim dobro pa saviju glavice već 
krajem svibnja i u lipnju. Ako im srarzavica izdigne iz zemlje 
korijenje, treba ih opet valjano u zemlju utisnuti. 

Salata rezulja ne savija se u glavice, pa joj odrezujemo 
pojedine listove i upotrebljavamo ih za salatu. Salata rezulja 
je prva rana zelena salata. Sijemo ju već rano u klijalištu, a 
onda 1 na otvorenim gredicama, i to najbolje u redove. Za 
trošnju izabiiemo najbolje razvite biljke, da preostale biljke 
budu imale dovoljno prostora za svoj razvitak. Žuta ma- 

hovinasta salata rezulja ponovno izbija, ako 
smo joj listove oprezno nožem odrezivali, a da pri tom nismo 
biljci oštetili srce. 

Vrtna salata (Pfliicksalat) ne savija se u glavice, nego 
lazvije samo mnogo listova, koje otrgavamo i rabimo za sa¬ 
latu. Listovi su mehki i nježni još i onda, kad biljka razvije 
cvat. Vrtnu loćiku sijemo u klijalištu ili na otvorenim usjev- 
nim gredicama. No možemo ju sijati i izravno, a u tom slu¬ 
čaju sijemo jako narijedko. Pojedine biljke moraju biti među 
sobom razmaknute oko 1 5 do 40 cm. Ako koju kasnu sortu 
posijemo u lipnju, imat ćemo salate za trošnju čitavog ljeta 
sve do u jesen. 



Slika 7 . Ovezivanje i bijeljenje endivije. 


Loćika ovezulja (ljetna endivija) sije se, sadi i njeguje 
poput salate glavatice, no listovi joj se ne savijaju u glavice. 
Kad se biljke već posve razrastu, ovezujemo ih likom ili sla¬ 
mom, da im listovi izblijede te postanu nježniji i sočniji Ima 
i posebnih sorata, koje ne moramo ovezivati, jer im se listovi 
sami . od sebe prigrnu kao u neku dugoljastu glavicu, kao na 
primjer: pariška ! saksenhauška žuta ove¬ 


zulja. Pojedine biljke treba saditi na razmak 30 do 40 
cm. Mjesto ovezivanjem možemo ljetnu endiviju bijeliti tako, 
da biljke poklopimo loncima, kablovima ili sandučićima. 

Štrpka ili endivija (zimska endivija) proizvađa se po¬ 
glavito za zimsku trošnju, pa se stoga sije na otvorenim gre¬ 
dicama istom u lipnju ili srpnju. Usjev treba pomno zalijevati. 
Presadnice se sade na razmak oko 30 do 40 cm. Njega se 
sastoji u okapanju i zalijevanju. U jesen izvadimo čitave 
biljke iz zemlje, pa ih ukopamo u pijesćik u podrumu ili 
ispražnjenom klijalištu, gdje im i bez bijeljenja listovi Izblijede 
uslijed nedostatka svijetla. Da bijeljenje pospješimo, ovežemo 
biljke i prekrijemo ih slamom. Kod ovezivanja valja paziti, 
da biljke ne ovezujemo dok su im listovi mokri. Za ljetnu 
trošnju možemo štrpku sijati već u travnju ili svibnju. 

Gronica ili grbač (Gartenkresse) sije se rano s proljeća 
i to izravno na mjestu, gdje će stalno ostati. Sije se u redove, 
razmaknute 10 do 15 cm. Gronica raste vrlo brzo, pa za 
trošnju doraste već koji tjedan iza sjetve. Prirod nije bćiš 
obilan, no dobro dolazi u vrijeme, kad još ima premalo 
drugih vrsti salate. I u klijalištima, pa i u cvjetnim lončićima 
i t. d. možemo je s uspjehom proizvoditi. Osim zalijevanja 
gotovo da i ne zahtijeva druge kakove njege. 

Matovilac (Rapunzchen ili Feldsalat) daje zimi i s pro¬ 
ljeća dobru i zdravu salatu, ako smo ga omaške posijali ljeti 
ili s jeseni. Ne traži gotovo nikakve njege. Matovilac obično 
sijemo na gredice sa kojih smo pobrali kakvo rano povrće. 
Ako ga sijemo u srpnju, pa za sušna vremena obilno zalije¬ 
vamo, imat ćemo u jesen već lijepe velike biljke. Najveće od 
njih uzimamo za trošnju; preostale manje biljke s proljeća 
vrlo brzo rastu. 

Maslačak daje s proljeća vrlo dobru i zdravu salatu. Si¬ 
jati ga možemo od proljeća pa do lipnja, a biljke presaditi na 
20 do 30 cm razmaka. Ako želimo proizvesti osobito nježno 
lišće, prekrit ćemo s proljeća biljke lahkim pokrovom slame 
ili zemlje, da im lišće izblijedi. 

Cikorija ili radić (Zichorien- 
salat). Mladi i bijeljeni listovi radića 
daju u jesen i zimi vrlo dobru salatu. 
Ako u polovici kolovoza odrežemo 
biljci sve listove, pa ju pokrijemo 
oko 15 cm visokim rahlim slojem 
slame ili piljevine, izbit će biljka 
blijede i nježne listove. Za zimsku 
trošnju možemo istim postupkom 
proizvađati bijeljeno lišće, pa za tu 
svrhu biljke radića izvadimo iz vrta 
i ukopeuno ih u pijesak ili u zemlju 
podruma ili ispražnjenog khjališta. 
I u cvjetnom loncu presađene biljke 
razvijaju blijede i nježne listove, ćiko 
svaki cvjetni lonac poklopimo isto 
takvim loncem kao što se to vidi na priloženoj slici. 

Radić sijemo izravno na otvorenoj gredici mjeseca ožuj¬ 
ka ili travnja, najbolje u redove razmaknute oko 25 do 30 
cm. Pregusto porasle biljke razrijedimo na 12 do 15 cm. 
Njega se sastoji u okapanju, a u prvo vrijeme razvitka biljaka, 
i zalijevanju. 

Potoćarka ili krstovnik (Brunnenkresse) raste svagdje 
po svijetu, pa i kod nas, divlja kao trajna vodena biljka u 
potocima, rijekeuna, izvorima i u jarcima sa sporo tekućom 
čistom vodom. Njena ljekovita svojstva, poznata su već od 


davnine, a utvrđeno je, da obiluje vitaminima. lijeno lišće 
jede se kao salata. — Za proizvodnju potočarke najpriklad- 
• ^ nija su ona mjesta, gdje ona raste sama od sebe. Tu su za 
I nju najpovoljniji prirodni uslovi pa treba tek vodenu površinu, 
^ na kojoj se potoćarka nalazi, proširiti tako, da se, prema po- 
trebi, iskopa šire korito potoka ili rijeke. Zemlja od takvog 
p iskapanja može se upotrebiti kao zaštitni bedem protiv pre- 
I jakih vjetrova. No možemo potočarku proizvađati i u umjet- 
* no udešenim grabama, u koje svedemo vodu, tćiko da voda 
ne stoji na miru, nego polagano protječe. Vodostaj u tim 
grabama (ih sličnim vodenim uređajima) ne treba biti visok, 
pa redovito dostaje vodostaj od 10 cm ili tek nešto viši. U 
ostalom same biljke najbolje pokazuju, treba li vodostaj sni¬ 
ziti ili povisiti, jer potoćarka ne smije znatnije prerasti nad 
razinu vode, inače joj listovi ne ostaju dovoljno nježni. Kod 
novog uređaja za proizvodnju potočarke treba podržavati 
niski vodostaj tako dugo, dok se biljke u tlu čvrsto ne ukori¬ 
jene. A onda' se, razmjerno porastu biljaka, diže i vodostaj. 

Da biljke budu mogle naći dovoljno hrane u tlu, valja 
staviti na dno grabe oko' 1 5 cm debelu naslagu dobre zemlje, 
po mogućnosti zemlje muljače, u koju se usade biljke odnosno 
samo korijenje biljaka. — Potrebite biljke mogu se uzgojiti 
iz sjemena. Najbolje je sijati u plitke cvjetne lonce i usjev 
obilno zalijevati, ili staviti lonce do polovice, ili i dublje u 
vodu. Sijati možemo i na vrtnoj gredici, dovoljno zasjenje- 
'■ noj, te uz vrlo obilno zalijevanje. Kod presađivanja možemo 
, ostaviti i po više biljčica zajedno. 

Mjesto u samoj vodi možemo potočarku zasaditi i na 
^ donjim rubovima graba, jezera i t. d., pri čemu valja paziti, 
j da korijenje biljaka stoji u vlažnoj zemlji. I na vrtnim gredi- 
cama sa snažnom i rahlom zemljom možemo potočarku pro- 
r izvađati, ako se brinemo za vrlo obibo zalijevanje. Međutim 



Slika 8. Korijenje 
radića presađeno u 
cvjetnom loncu. 

tu biljke .obično jako napadaju buhači. — Uzgoj potočarke 
nije nipošto tako težak, kako se to obično misli. No, ako se 
želi proizvađati na veliko i dobivati obilne prirode, tada 
treba za proizvodnju potočarke upotrebiti vode, koje se zimi 
ne smrzavaju. Jer vrijednost takovih' uređaja za proizvodnju 
potočarke stoji u tome, da ju proizvađamo i tokom zime, 
dakle u vrijeme, kad nastaje pomanjkanje svježe zeleni za 
salate. 




Slika 9. Proizvodnja potočarke u kacama. (1. krhotine cvjetnih 
lonaca, 2. vrtna zemlja, 3. klijalisna zemlja). 


Spominjemo ovdje u kratko još i proizvodnju potočarke 
u bačvama odnosno kacama. Ovaj način proizvodnje dade 
se najzgodnije udesiti ondje' gdje ima vodovod. Priložena 
slika prikazuje jedan takav mali uređaj sa tri kace, koje su 
tako smještene, da voda proriče iz jedne kace u drugu i u 
treću. Na dno ovih kaca stavimo sloj krhotina od cvjetnih 
ionaca ili sloj grubog krupnog šljunka (1), na to sloj vrtne 
zemlje (2), a onda sloj klijališne zemlje (3). Kace smje¬ 
štamo preko zime u svijetloj prostoriji, gdje nema smrzavice, 
a kasnije ih možemo smjestiti i na otvorenom prostoru. Oso¬ 


bito zgodni su staklenici za proizvodnju potočarke u kaca- 
^ ma, a za cijelo će se u mnogo slučajeva takova proizvodnja 
I isplatiti. Tu ne treba, kao za žestoke smrzavice na otvore- 

č nom, potiskivati vrške biljaka u vodu, da ih se zaštiti od 

pozebe, pa ne će nastajati niti osjetljivi zastoji u obiranju. 
1 ^ lišća. 

i LUK I SLIČNO POVRĆE 

Naše obične sorte luka, kao luk crljenac, kozjak i češnjak, 
uspijevaju dobro na snažnom, ali ne na svježe gnojenom tlu. 
^ Na svježe gnojenom raste im bujno nadzemna zelen, pre- 
ir kasno sazrijevaju, a lukovice im stradaju od gnjiloće ili od 
crvi. Zato luk proizvađamo na tlu, koje je bilo gnojeno prije 
godinu ili dvije. Bolje uspijeva u sušnim nego li u vrlo vlaž¬ 
nim godinama. Tlo za luk treba dobro obraditi. Luk porjak 
uspijeva i na vrlo snažnom, pa i svježe gnojenom tlu, a oso¬ 
bito mu prija gnojenje gnojivim otopinama. 

Luk crljenac ili crni luk proizvađa se bilo izravnom. 
sjetvom, bilo sadnjom lučica. Želimo li izravnom sjetvom 
dobiti sazreli prirod luka u istoj godini, tada sjeme sijemo 
što ranije, po mogućnosti već u veljači ili ožujku, pa i u 
travnju, i to bilo omaške, bilo u redove, razmaknute na 15 
do 25 cm, već prema veličini sorte. Kod sjetve omaške ovisi 
o gustoći sjetve, hoće li se razviti sitnije ili nešto krupnije 
lukovice. Kako se međutim i sitniji luk upotrebljava u ku¬ 
hinji, ne smatra se lošom i nešto gušća sjetva. Pregusti se 
,• usjev prorijeđuje pukanjem pregusto poraslih biljaka. 

Želimo li, đa se razviju nešto krupnije lukovice, prorje- 
^ đujemo usjev tako, đa preostale biljke budu razmaknute 
10 do 20 cm. Sjeme luka valja sijati u dobro obrađeno i. 

;s površine dosta usitnjeno tlo, a posijano sjeme zubačama 
tek posve plitko ukopati u zemlju. Nakon sjetve treba tlo 
s površine pritisnuti valjem ili kakovom daskom, da sjemenke 
što bolje prilegnu uz tlo. Da se pospješi klijanje sjemena, 
treba usjev opetovano zalijevati. Kasnije se zalijeva samo za 
vrlo sušna vremena, a kad biljke već posve uzrastu, ne treba 
zalijevati, jer bi prevelika vlaga sprječavala sazrijevanje luka. 
Luk je zrio, kad mu nadzemna zelen uvehne i osuši se. To 
se obično događa u kolovozu. Da se pospješi sazrijevanje, 
običaju neki nadzemnu zelen izlomiti gaženjem. Kad luk 
sazrije, treba ga naskoro izvaditi iz zemlje. Za sušna vre¬ 
mena može se izvađeni luk ostaviti par dana na zemlji, da 
se što bolje posuši, a onda ga treba unijeti u suhu, zračnu 
prostoriju i tu ga razastrijeti, da mu se sasvim osuši nad¬ 
zemna zelen i žilje korijena. Dobro prosušenom luku odrežu 
se i sasušene nadzemne česti i žilje korijena, pa se tako 
očišćen luk spremi u suhu prostoriju, gdje će biti zimi za¬ 
štićen od smrzavice. 

Lučice su sitne lukovice, uzgojene iz sjemena. Preko 
zime, na suhu mjestu, sačuvane lučice sade se rano s proljeća 
na razmak 10 do 20 cm, pa će se od te sadnje razviti biljke 
sa velikim lukom, znatno većim nego što se postigne izravnom 
proizvodnjom iz sjemena. 

Osobito dobre sorte luka crljenca su: žuti kruško- 
liki, erfurtski pogačasti blijedocrveni, 
tamnocrveni brunšvički, zi tavski. orij aški 
svijetložuti luk i druge sorte. 

Presađivanjem mogu se uspješno proizvađati 
nekoje južnjačke orijaške sorte, koje trebaju dulje vremena 
do podpune zriobe, kao na pr. M a d e i r a - 1 u k i slične. 
-Sijemo ih već u veljači ili ožujku u mlako klijalište, odakle 


I u travnju ili svibnju biljke presađujemo na otvorene gredice 
i to na 20 do 30 cm razmaka. 

I rani proljetni luk možemo proizvađati presađivanjem. 
Za takovu proizvodnju zgodne su i naše obične domaće 
sorte, ali je najzgodniji najraniji srebrnasti luk. 
Sijemo ga na otvorene gredice u kolovozu, a u rujnu presa¬ 
đujemo na razmak 15 do 20 cm. Cijele zime ostaje ovaj luk 
na otvorenoj gredici, a tek za najžešće smrzavice treba ga 
pokriti granjem crnogorice. Pod sniježnim pokrovom on je 
zaštićen od smrzavice. U proljeće ovaj luk daje prvi zeleni 
lukac, a (već rano u ljetu daje i velike lukovice. 

j" Luk kozjak razlikuje se od crljenca time, što ima sastav¬ 

ljenu lukovicu od više duguljastih manjih lukovica, koja svaka 
^ može se posaditi. Sadi se što pliće, a na razmak od 10 do 20 
š cm. Kad mu se nadzemna zelen posuši, moramo luk kozjak 
f odmah izvaditi iz zemlje. Ostaje li dulje u zemlji, često znade 
ponovno potjerati nadzemne izboje, uslijed čega mu strada 
kakvoća lukovice, a brže se i kvari. Osim u proljeću sade se 
dijelovi lukovice kozjaka i ljeti i u jesen, a biljke se za žešće 
I studeni pokrivaju granjem crnogorice- ili drugim kakvim 
lahkim zaštitnim pokrovom. Kozjak se može proizvađati i sje- 
( menom kao i lučicama, poput luka crljenca. 

• Češnjak ili bijeli luk razmnaža se sadnjom češnjeva, 

^ dijelova sastavljene lukovice. Uspijeva na sunčanom položaju 
/ i u rahlom tlu. Sadi se u proljeću na razmak 10 do 15 cm. 
j Kad mu se ljeti počne sušiti nadzemna zelen, vadimo ga iz 
t zemlje, prosušimo i vežemo u vjenčiće, koje ovjesimo u suhoj 
"J prostoriji. Češnjak možemo proizvađati i sađenjem sitnih 
^ lukovičica, koje se na cvatu češnjaka razviju mjesto sjemena. 

Rokambole ili zmijasti češnjak jest jedna suvrst običnog 
L češnjaka. Prije cvatnje mu se zakovrči vršak cvjetne stapke. 

Lukovičice IZ cvata ovog češnjaka poznate su pod imenoirt 
rokambole. Zmijasti češnjak možemo zimi ostaviti u zemlji, 
a za zimsku trošnju izvaditi tek potreban bro] lukovica i spre¬ 
miti ih u suhoj prostoriji. One, koje smo ostavili u zemlji 
rasti će slijedeće godine dalje. Zmijasti češnjak proizvađamo 
sađenjem ćešnjeva ili pak sađenjem lukovićica, kao što i 
obični češnjak. 

Liuk vlašac je trajna biljka, pa već rano s proljeća izbija 
nadzemnu zelen, koja se mnogo upotrebljava kao omiljela 
kuhinjska mirodija. Uspijeva na svakom dobrom i snažnom, 
ali ne pregnojenom, tlu i ponešto zaklonjenom položaju. Raz- 
mnaža se bilo sjetvom sjemena, bilo pak tako, da busove 
jako razraslih biljaka razdijelimo u manje busove, koje onda 
rasadimo na razmak od 10 do 20 cm, već prema veličini 
busova. Svake 2 do 3 godine treba luk vlasac presaditi na 
drugo mjesto. Da ga i zimi imamo pri ruci, presadimo po koji 
bus vlašca u cvjetne lonce ili sandučiće, koje držimo na pro¬ 
zoru u kuhinji ili loženoj sobi. 

Poriluk dobro uspijeva samo na snažnom tlu, koje smo 
obilno pognojili stajskim gnojem još u jesen i duboko pre¬ 
kopali. Već u drugoj polovici veljače ili u ožujku sijemo ga 
u klijalište, odakle ga presađujemo krajem travnja ili svibnja 
na otvorene gredice na razmak 20 do 30 cm. Na otvorenom 
tlu možemo sijati u ožujku i travnju, pa će se i od te sjetve 
poriluk lijepo razviti, budu li biljke mogle dosta dugo u jesen 
ostati u zemlji. Najodpornije sorte kao erfurtski zim- 
ski poriluk i druge slične sorte, mogu na zaštićenim 
položajima izdržati cijelu zimu, a onda na proljeće rastu još 
i dalje. Za vrijeme rastenja poriluku prija, ako se tlo kojiput 
zalije razrijeđenom gnojivom otopinom. Kod kasnijeg sa- 
đenja možemo saditi na nešto memje razmake. 

Najranija sorta je francuski ljetni poriluk, 
no on zimi lahko pozebe, pa ga stoga treba u jesen izvaditi 
iz zemlje i ukopati na kakvom zaštićenom mjestu tako, da 
mu tek listovi ostanu nad zemljom. Poriluk možemo saditi i 
među raznim zeljnatim povrćem. Ako su presadnice poriluka 
već nešto prerasle, možemo im listove i korijenje prije pre- 
sađenja malo prikratiti. Iza ranog povrća, koje smo u srpnju 
maknuli s gredica, možemo još posaditi poriluk, koji se do¬ 
duše ne će do jeseni razviti tako lijepo, kao da je ranije po-- 
sađen, ali će biti upotrebljiv za trošnju. 

Luk biseraš (Perlzwiebel) razmnaža se sam od sebe 
lukovićicama, koje se u zemlji razvijaju uz glavnu lukovicu. 
Veći dio tih lukovićica nije krupniji od ovećih bisernih zrnaca, 
a i kožica im se prelijeva bjelkastosrebrnasto. One lukovičice, 
koje dosegnu od prilike veličinu Iješnika, upotrebljavaju se za 
ukuhavanje, a one sitnije za razmnažanje, te se siju poput 
sjemena i to krajem ljeta. Najjednostavnije je, da se šiljkom 
vrtne motičice povuku plitke jažice u razmacima 10 do 15 
cm. Može se sijati i omaške, a onda se lukovičice zubčanjem 
posve plitko (pko 2 cm) ukopaju u zemlju. Njega se sastoji 
u stalnom plijevljenju korova. Kad nadzemna zelen uvehne 
i posuši se, tada treba lukovičice izvaditi iz zemlje, a to je 
obično u mjesecu srpnju. 

Neka vrst luka biseraša može §e proizvesti i od običnog 
poriluka. Biljkama, koje smo preko zime ostavili na otvore¬ 
nom vrtu, odrežemo nadzemnu stabljiku sve do zemlje. Tada 
se uz dno podzemnog dijela stabljike razvije mnogo lukovi- 
čica, koje kasnije dovoljno otvrdnu, izgledaju kao i lukovice 
luka biseraša, te se poput njih i upotrebljavaju. 

KRASTAVCI I SLIČNO POVRĆE 

Prvi uvjet za uspijevćuije ovog povrća jest: rahlo, snažno 
tlo te obilje topline i vlage. Tlo za krastavce i druge tikvine 
treba gnojiti obilno stajskim gnojem i to već u jesen. Imamo 
ili komposta, zemlje listnjaće i tratinjače, gnojit ćemo tlo i 
tim gnojivima. 

Krastavci su osjetljivi na studen, pa ih stoga na otvo- 
. renim gredicama možemo sijati tek kad nestane opasnosti od 
mrazova, a to je kod nas obično koncem travnja i u svibnju. 
Za sjetvu obično potegnemo vrtnom motičicom jarak sredi¬ 
nom gredice, pa u nj polažemo sjemenke, tako da one budu 
pokrite slojem zemlje od' 2 do 3 cm; šiljak sjemenki neka 
je okrenut prema dolje. Preporuča se posijati po 2 do 3 sje¬ 
menke zajedno, u razmacima od 30 do 60 cm. Od izniklih 
biljaka ostavit ćemo samo po jednu ili dvije. Nekoji povrćari 
siju i na veći razmak. Sto će biti svrsishodnije, ne može se 
unaprijed reći, jer u hladnijem ljetu razvije se malo vriježa, 
a i te su kratke, dok se u vrućem a dovoljno vlažnome ljetu 
razvije više vriježa, a te su dugačke te zapreme, znatno veći 
prostor. Nakon sjetve treba obilno zalijevati, pa za sunčanog 
i sušnog vremena zalijevanjem proslijediti, sve dok se biljke 
toliko ne razviju, te je očito da im se i korijenje razvilo do¬ 
voljno snažno. Kasnije se mora vrlo oprezno zalijevati, pa 
je bolje i ne zalijevati, jer uslijed pogriješnog zalijevanja 
mogu biljke lahko oholiti. Kod kasnije sjetve, pod kraj svibnja 
ili u lipnju, preporuča se sijati naklijalo sjeme. U svrhu na- 
klijavanja ostavimo sjemenke kroz pola dana u vodi, da na¬ 
bubre, a onda ih stavimo u vunenu kakvu krpu i držimo na 
toplome mjestu, gdje one već nakon nekoliko dana prokliju. 
Do klijanja moramo krpu opetovano navlaživati. A kad na¬ 
klijalo sjeme posijemo, moramo tlo stalno podržavati primje¬ 

reno vlažnim, dok god se biljke dovoljno ne razviju. — Mje¬ 
sto izravno na otvoreno tlo možemo krastavce sijati i u kli- 
jalište, a uzgojene mlade biljke presaditi na otvoreno tlo. 
Kod presađivanja moramo oprezno postupati, jer su biljke 
nježne i krhke. Odmah nakon presađivanja treba biljke 
obilno zaliti. Zgodno je, da biljke za presađivanje uzgojimo 
u malim cvjetnim lončićima. Tu one svojim korijenjem dobro 
prorastu zemlju, pa kad ih zajedno sa čitavim grumenom 
zemlje oko korijenja presadimo, one lijepo dalje rastu. Ako se 
tlo uslijed češćeg zalijevanja okori, treba ga opet razrahliti oka- 
panjem. Okapanje uopće mnogo pridonosi dobrom uspijevanju 
krastavaca. Na rubovima gredica, gdje su posađeni krastavci^ 
obično sadimo i drugo kakovo povrće, kao salatu, ranu ko- 
rabicu i slično povrće, koje ćemo maknuti sa gredica, kad 
krastavci počnu na sve strane širiti svoje vriježe. Za otvorene 
vrtne gredice osobito se preporuča ju sorte: erfurtski 
zeleni srednje dugi krastavac, dugački 
zeleni zmijuljak i druge razne sorte. Japanski 
puzavi krastavac, ali i mnoge druge obične sorte, 
možemo uzgajati i tako, da im vriježe privezujemo uz kakve 
brajdice načinjene od letvica ili uz kolce. Ovakav uzgoj kra¬ 
stavaca preporuča se osobito u mjestima, koja su zaklonjena 
od vjetrova. 

Proizvodnja krastavaca u klijalištima zahtijeva mnogo 
pomnje. Klijališta moraju biti topla, a za studenijeg vremena 
treba ih brižno pokrivati slamnim pokrivačima, koje međutim 
valja odmah maknuti, čim prosine zimsko sunce. Za jako 
sunčanog dana biti će i zimi potrebito zasjeniti klijalište a i 
odignuti prozore, da se klijalište prozrači, pri čemu valja 
ipak paziti, da se ono odviše ne razhladi. Zemlja u klijalištu 
neka nije ni prevlažna, ni presuha. Uzgojem krastavaca u 
klijalištu može se započeti već u siječnju, no bolje je, ako se 



započne tek u veljači i ožujku. Na površinu, koju nadkriva 
jedan klijališni prozor, stavlja se obično jedna biljka kra¬ 
stavca. Na preostalim praznim prozorima može se proizvoditi 
salata, povrtnica mjesečarka i rana mrkva, no ovo povrće 
mora se iz klijališta maknuti prije, nego što biljke krastavaca 
započnu življe rasti. Preporuča se krastavce posijati i u ona 
klijališta, iz kojih smo maknuli upravo uzgojene presadnice 
korabice, kupusa, kelja, salate i t. d. Od tih krastavaca imat 
ćemo ploda doduše nešto kasnije, nego od onih koje smo već 
u zimi počeli uzgajati, no ipak ranije, nego na otvorenim 
gredicama, pogotovo ako smo nekoliko tjedana stare, u lon¬ 
cima uzgojene, biljke krastavaca presadili u klijalište. Za po- 
spješnu proizvodnju u klijalištima ima mnogo prikladnih 
sorti, a jedna od najpoznatijih je N o a. 

Zimi i s proljeća proizvodnja krastavaca uspijeva još 
bolje u staklenicima, koji su za tu svrhu naročito udešeni. 
Uređaj ovakovih staklenika iziskuje znatne troškove. Naj¬ 
zgodnije se takovi staklenici ugrijavaju cijevima, kroz koje 
struji topla voda, tako da se stalno podržava toplota od 1 5 
do 19 stupnjeva Celsijevih. Vriježe krastavaca privezujuseo 
žicu ili o ivene letvice, tako da se produžuju u vis. Važni 
poslovi njege, koje treba obavljati uvijek u pravi čas, jesu: 
prskanje biljaka mlakom vodom, poihno zračenje kao i pravo¬ 
vremeno zasjenjivanje biljaka. 

Dinje se gotovo u svim našim krajevima proizvađaju na 
otvorenom tlu. Nešto ranije će dorasti za trošnju, ako ih pro- 
izvađamo u klijalištu. Proizvodnja dinja u klijalištu slična je 
proizvodnji krastavaca u klijalištu. No dinje zahtijevaju još 
bolje tlo i još pomniju zaštitu od studeni. Kako dinje, osim 
topline trebaju i obilje sunčanog svijetla, nema svrhe ako 
ih u klijalištu sijemo zimi, nego tek polovicom ožujka ili 


kasnije. Sijemo bilo izravno u klijalište, bilo pak u male 
cvjetne lončiće, odakle biljke zajedno sa grumenom zemlje 
oko korijenja, presadimo u klijalište. Jedna biljka trebat će 
od prilike onu površinu, koju nadkriva jedan klijališni prozor. 
Zalijevamo samo ustajalom ili mlačnom vodom, no ne biljke, 
nego samo zemlju oko biljaka, tako da vlaga od zalijevanja 
dopre do korijenja. Dinje, uzgajane u klijalištu, često raz¬ 
vijaju vrlo mnogo vriježa, pa nastane prava guštara vriježa 
bez plodova ili sa malim brojem plodova, koji se vrlo kasno 
razviju. Tome možemo predusresti tako, eiko spriječimo pre- 
bujno rastenje vriježa. Kad biljke razviju nekoliko listova, 
tad im odkinemo rastuće vršike. Time ih silimo, da razviju 
pobočne vriježe, kojima takođe odkinemo rastuće vršike. Iz 
pazušaca listova ovih vriježa razviju se izboji sa plodnim 
cvijetcinia. Na ovaj način navrnemo hranljive sokove biljke 
k plodnim cvijetcima od kojih se zametnu plodovi. Kad ovi 
plodovi dorastu na veličinu oraha, tada i vršike njihovih vri¬ 
ježa odkinemo. Ukratko, nastojimo dakle, da sve suvišne 
vriježe uklonimo. Kako daleko smije se ići u tom odkidanju 
vršika, najbolje će svatko sam prosuditi. Razumije se, da se 
dinje mogu proizvađati i bez opisanog odkidanja vršika, no 
u tom slučaju mora pojedina biljka imati znatno veći pro¬ 
stor, na kojemu će posve nesmetano moći raširiti svoje vri¬ 
ježe, a plodovi će joj ostati obično nešto sitniji. Dinje vole, 
više nego krastavci, mnogo topline u klijalištu, no za blagih 
dana treba ipak zračiti, a za sunčane pripeke treba klijalište 
zasjenjivati. Za toplog vremena mogu se i prozori s klija¬ 
lišta skinuti, ali ih noću treba opet staviti na klijalište. 

Za proizvodnju dinja na otvorenom zemljištu treba ne 
samo vrlo dobro, snažno tlo, nego i zaklonjen , topao položaj. 
Tlo za dinje treba još u jesen dosta duboko prekopati i po- 

gnojiti stajskim gnojem, a u proljeću još i s površine valjano 
razrahliti. U ovako priređeno tlo siju se dinje tek onda, kad 
posve nestane pogibelji od mrazova. Dinje su biljke toplih 
krajeva, pa su osjetljive na studen, a i za klijanje sjemenaka 
treba toplina od 12 do 15 stupnja Celsija. Pojedina biljka 
trebat će na gredici barem oko 1% m prostora po širini i 
barem 1 m po dužini gredice. Zato sijemo u sredini gredice, 
na razmak od barem 1 m po 2 do 3 sjemenke zajedno i to 
u plitku jamicu, koju smo ispunili dobrim zrelim kompostom 
(gnojem mješancem). Od izniklih biljaka ostavljat ćemo 
samo 1 do 2 najsnažnije, a one slabije oprezno ćemo izvući 
iz zemlje. Vršike vriježa prikraćivat ćemo prema svrsi i po¬ 
trebi, kako je rečeno kod uzgoja dinja u klijalištu. No sve 
to treba svršiti još prije cvatnje. Kad dinje cvatu ne smije se 
ni ovdje, kao ni u klijalištu, dirati u biljke. — Prema snazi 
pojedine biljke ostavljamo joj ili sve plodove ili nekoje plo¬ 
dove odkiđamo, da se preostali plodovi mogu što bolje raz¬ 
viti. Mjesto da sjeme sijemo izravno na otvoreno tlo, možemo 
sijati u klijalište ih u male cvjetne lončiće, pa već uzgojene 
jbiljke, zajedno sa grumenom zemlje oko korijenja, presaditi 
na otvorene gredice. Njega dinja sastoji se u marljivom pli- 
jevljenju korova u prvo doba razvoja biljaka. Kad se biljke 
dovoljno razvriježe i vriježama prekriju tlo, ne će se ni korov 
više pojavljivati. Zalijevati treba ustajalom vodom i to tako, 
da se dovoljno navlaži čitava ona površina tla, koju prekri¬ 
vaju vriježe. Pri tome ne valja suviše močiti lišće i vriježe, 
a pogotovo ne cvat. I zalijevanje jako razrijeđenim gnojnim 
otopinama dinjama mnogo koristi. Biljke dinja, dok su još 
mlade, moramo za studenijih noći, a i za studenijih dana, 
pokrivati sićanom ili sličnim kćikovim zaštitnim pokrovom. 
Osobito je zgodno pokriti ih obrnutim cvjetnim loncem, san- 
dučićem sa staklenim dnom ih staklenim zvonom. Od dobrih 

i slasnih dinja valja spremiti sjemenke, koje ne treba prati, 
nego samo posušiti najprije na suncu, a onda na zračnom 
nadkritome mjestu u sjeni. Za sjetvu je najbolje sjeme 2 go¬ 
dine staro. 

Sve sorte dinja mogu se svrstati u jednu od tri glavne 
skupine i to: 

Dinje rebrače (kantalup-dinje) sa okruglim, rebrastim 
plodovima i dubokim breizdama između pojedinih rebara, a 
često i sa bradavičastim izrastlinama na kori. Od ove sku¬ 
pine poznate su sorte: pariška rebrača (Prescott), 
narančica (arancina), alžirska rebrača, a vrlo 
rana sorta je karmelitska rebrača. 

Mrežatice, kod kojih je kora prevučena kao nekom bje- 
ličastom mrežom, kao: muškatna berlinska mre- 
žatica, caricadinjaidr. 

Gladke dinje sa manje više gladkom korom, bez re¬ 
bara ih rebraste, kao: američka ananas-dinja, 
moskatello, kasabah, japanska bijela, per¬ 
zijska, turkestanska dinja i druge sorte. 

Ljubenice se kod nas proizvode na sličan način kao i 
dinje. Prija im rahlo i snažno tlo, koje sadrži dovoljno vlage, 
ah ne močvarno tlo. Za vrijeme rastenja trebaju sličnu njegu 
kao i dinje, a naročito obilno zalijevanje. No, kako se kod 
Ijubenica razvijaju plodovi na krajevima vriježa, ne smijemo 
im vršike vriježa odkidati. Tek onda, kad su plodovi već pri¬ 
lično razviti, smijemo vriježe nad njima prikratiti, da se dalje 
ne produljuju. 

Pojedine sorte razlikuju se oblikom (okrugle ii dugo¬ 
ljaste), bojom kore (tamno zelene ih svijetlo zelene, jedno¬ 
lične ih pak svijetlije isprugane odnosno išarane), bojom 
mesa te veličinom i bojom sjemenaka (crne ili smeđe sjemen¬ 
ke) . Poznate su sorte: č e r k e,s k i knez, teška i do 20 kg. 

rostovska Ijubenica, teška i do 15 kg, barun 
S t e i n h e i 1, teška 12 do 15 kg, i slična joj sorta a s t r a- 
han. Znatno manje su, ali vrlo dobre i sorte: heveška, 
pa američka četrunska i talijanska castellamore 
Ijubenica. 

(Pobliže o krastavcima, dinjama i Ijubenicćima vidi u 
knjizi prof. Pirnata: Povrćarstvo, II. izdanje.) 

Buče ili tikve nešto su manje osjetljive na studen od 
krastavaca, dinja i Ijubenica. Uspijevaju na svakom snažnom 
tlu. Bučeima prija i zalijevanje tla gnojnim otopinama, oso¬ 
bito onda, kad su se već pojavili plodovi. Buče se jako raz- 
vriježuju, pa trebaju više prostora nego krastavci i dinje. No 
vriježe buča mogu se privezivanjem prisiliti, da se penju u 
vis uz ovjesne ljestve, vrtne sjenice pa i uz drveće, a onda 
im dakako, i ne treba veća površina tla. — Za kuhinjsku 
upotrebu osobito su dobre sorte sa mekim nježnim mesom, 
poimence orijaška buča sa plodovima, koji znadu 
kadšto doseći i težinu od 75 do 100 kg, pa i mnoge sorte 
nešto manjih plodova kao: obična poljska buča, 
v a 1 p a r a i s 0 , pa duguljaste j u r g e t e i druge razne sorte. 

Sijemo ih obično izravno, ali ih možemo do prijesada 
uzgojiti i u cvjetnim loncima ili sandučićima, pa ih na otvo¬ 
reno tlo presaditi, sa grumenom zemlje uz korijenje, tek onda, 
kad više nema pogibelji od mrazova. Buče se kod nas često 
siju i u polju među kukuruz, pa i među redove krumpira. 
Uz vrtne plotove, živice i sjenice siju se obično nekoje manje 
sorte buča ili pak različite ukrasne tikvice. Cesto se buče siju 
i na gomilama komposta ili kompostirane zemlje pa i zrelog 
stajskog gnoja. Tu one nalaze obilje hrane za bujan razvoj. 
No, budući da buče time iscrpljuju kompost ili gnoj, pa mu 
znatno snizuju gnojivu vrijednost, preporuča se sijati ih uz 


podinu gomile komposta ili stajskog gnoja, gdje će buče iz¬ 
vrsno iskoristiti sve one hranljive sastojine iz gnoja, koje su 
se upile u zemlju. 

RAJČICE, PATLIDŽANI I PAPRIKE 

Ovo povrće uspijeva kod nas na sunčanim, toplim, za¬ 
štićenim položajima te na snažnom i rahlome tlu. 

Rajčice bi se u našim toplijim krajevima mogle sijati 
izravno na svoje stalno mjesto u vrtu, no to se rijedko gdje 
čini. Sjemenke rajčica trebaju za klijanje barem 9 stupnjeva 
Celsija toplo tlo, a osim toga joŠ i znatno topliji uzduh. Raj¬ 
čice su osjetljive na studen, pa mogu na otvorenom tlu biti 
tek onda, kad više nema nikakove opasnosti pozebe. Stoga 
rajčice sijemo mjeseca veljače ili ožujka u klijalište ili pak u 
cvjetne lonce odnosno u sandučiće, koje držimo na prozoru 
ložene sobe. Male biljke sjemenjačice rasađimo (pikiramo) 
jedan ili dvaput, a kad se one dovoljno razviju, presadimo 
ih, zajedno sa grumenom zemlje oko korijenja, na njihovo 
stalno mjesto u povrtnjaku, i to na razmak od 60 do 90 cm, 
već prema veličini sorte. Rajčice obično privezujemo uz kolce 
(oko 1 m visoke), ili pak uz brajdice od letava, ili uza žicu, 
koja se nategne između dosta čvrstih stupova u tri reda nad 
zemljom, tako da prva bude 20, druga 50, a treća 80 cm 
nad zemljom. Za; suha vremena treba zemlju obilno zalijevati. 
Nakon cvatnje obično se na biljkama pokaže množina plo- 
. dića, no svaki taj plodić ne razvije se do svoje podpune ve¬ 
ličine i zrelosti. Da pospješimo rastenje i zrijenje plodova, 
običajemo većinu pobočnih izboja izrezati, a preostalim iz- 
bojima, na kojima su plodovi, prirezati vršike. Neki povrćari 
običavaju u jesen obtrgati lišće, da što više jesenjeg sunca 

dopre do plodova. Sve to međutim valja raditi oprezno i 
promišljeno , kako se ne bi osjetljivije narušila ravnoteža u 
životu i hranidbi biljke. Događa se često i to, da se jedriji 
i sočniji plodovi razviju na onim biljkama, na kojima nismo 
ništa obtrgavali niti obrezivali. Za razvitak i zrijenje rajčica 
od najveće je važnosti lijepa sunčana jesen. — Ako rajčice 
privezujemo uz brajdice ili uz žice,' tada im obično ostav¬ 
ljamo samo jednu stabljiku, a sve druge odrezujemo, kao i 
sve pobočne izboje. Takvim uzgojem počinjemo već kod sa¬ 
svim mladih biljaka i nastavljćuno dok god se pokazuje, da 
je to svrsishodno. Valja međutim paziti, da pretjeranim obre- 
zivanjem ne oduzmemo biljci suviše njenog lišća, bez kojeg 
se ona ne bi mogla ni razvijati niti bi mogla živjeti. Uspjeh 
proizvodnje rajčica ovisi u velikoj mjeri i o izboru sorte. Sorte 
se među sobom razlikuju po obliku plodova, veličini, boji, 
kao i po tom, što su nekoji plodovi gladki ili rebrasti. Među 
ostalim dobrim sortama poznate su dobre crvene gladke 
okrugle sorte: danska eksportna rajčica, lu- 
kulus, bonska najbolja rajčica, heterosis, 
i dr.; rebraste sorte; rana landsberška rajčica, 
ficarazzi, mikado, i dr.; šljivolike sorte: kralj 
Umberto, Čudo Italije, i dr. 

Patlidžan uspijeva kod nas svagdje, gdje i rajčice, pa 
mu je i proizvodnja vrlo slična proizvodnji rajčica. Sjeme 
patlidžana sijemo mjeseca veljače ili ožujka u toplo klijalište 
ili u cvjetne lonce odnosno sandučiće, koje držimo na do¬ 
voljno toplome mjestu i primjereno zalijevamo. Poput raj¬ 
čica rasuđujemo i mlade biljčice patlidžana, a na otvorene 
vrtne gredice presađujemo tek kad nestane opasnosti pozebe. 
Tlo mora biti snažno, dosta duboko razrahljeno, kao i za 
rajčice, pa i jednako gnojeno. Njega patlidžana sastoji se u 
marljivomi okapanju i zalijevanju tla, a koristit će i zalijevanje 

razrijeđenim gnojivim otopinama. Kad se nakon cvatnje po¬ 
jave prvi plodići, odrežemo biljci rastući vršak stabljike, a na 
pojedinoj biljci ostavimo najviše 4 do 5 plodova. Sve po¬ 
bočne izboje, koji ne nose ploda, odrežemo. Plodovi patlidža¬ 
na zreli su za trošnju kad dobiju svoju značajnu boju. Ima 
sorata sa plodovima ljubičaste boje, ali i sorata sa tamno 
modrim i crnim, pa crvenim i škrletnim, kao i svijetlo pruga¬ 
stim pa i posve bijelim plodovima. — Od sorata poznata je 
kod neis sorta delikates sa kruškolikim plavim srednje 
dugim plodom. 

Paprika uspijeva u svim našim krajevima na sunčanom 
toplom položaju te snažnom i rahlom tlu sa dovoljno vlage. 
Tlo valja obraditi i pognojiti jednako kao i za patlidžane i 
rajčice. Biljke za presađenje na otvoreno tlo uzgojimo u kli- 
jalištu, cvjetnim loncima ili sandučićima, pa za tu svrhu si¬ 
jemo sjeme paprike mjeseca veljače ili ožujka. Sjeme proklije 
za 8—10 dana ili nešto brže, ako smo ga prije sjetve kva¬ 
sili 1-—2 dana u mlačnoj vodi. Male sjemenjačice rasadimo 
jedan ili dvaput, uvijek na nešto veći razmsik, a za prijesad do¬ 
rasle biljke presađujemo na otvoreno vrtno tlo, zajedno sa 
grumenom zemlje oko korijenja, ali ne prije nego nestane 
svake opasnosti od mrazova. Njega se sastoji u plitkom oka¬ 
panju, da se razbije okorina i uništi korov, te u zalijevanju 
tla vodom pa koji put i gnojivom otopinom. 

Sorte paprike razlikuju se po obliku, boji i veličini plo¬ 
dova, kao i po okusu. Ima ljutih i sladkih sorata. Vrlo ljute 
su: obična crvena duga paprika, čilenska 
kao i cayenska paprika. Od sladkih paprika 
poznate su dobre sorte: kineska sladka, orijaška 
Prokopova, m am ut, nocera paprika i druge 
mnoge sorte. Sorte sa sitnim okruglim ili dugoljastim pio- 

dovima većinom su jako ljute, a među takove sorte broje se 
i poznati pfeferoni. 

(Pobliže o rajčicama, patlidžanima i paprikama vidi 
u knjizi prof. Pirnata: Povrćarstvo, II. izdanje.) 

ARTIČOKA I KARDUNA 

Obje ove biljke zahtijevaju topao položaj te duboko 
razrahljeno i sunčano tlo. Za jelo se upotrebljavaju od arti¬ 
čoke cvatovi, a od kardune odebljale lisne stapke. 

Artičoka je višegodišnja biljka, koja u našim krajevima 
dobro uspijeva, ako ju zimi zaštitimo od smrzavice. Umna¬ 
žamo ju sjemenom ili sađenicama. Sjeme sijemo rano s pro¬ 
ljeća u klijalište ili cvjetne lonce ili sandučiće, koje držimo 
na toplome mjestu. Uzrasle biljke presađujemo na otvoreno 
vrtno tlo tek kada nema više opasnosti od pozebe. Prve go¬ 
dine razvit će se nešto cvatova, a biti će ih to više, što ranije 
smo artičoku sijali. Znatno više cvatova razvit će se tek u 
drugoj godini. Sađenice uzimamo od starijih biljaka, koje su 
dobro prezimile. Tim biljkama ostavljamo samo po dva snaž¬ 
na izboja, dok sve druge izboje odrežemo. Najsnažnije od 
tih odrezanih izboja sadimo kao sađenice mjeseca ožujka u 
klijalište ili u cvjetne lonce, koje držimo na toplome mjestu. 
Kad se ove sađenice valjano okorjene, presadimo ih na otvo¬ 
reno vrtno tlo. Sađenice možemo saditi i izravno na otvoreno 
vrtno tlo, bez predhodnog okorjenjivanja. U tom slučaju 
režemo i sadimo sađenice tek oko polovice travnja, pa ih za 
hladnijih dana, a pogotovo za hladnijih noći pokrivamo obr¬ 
nutim cvjetnim loncima ili drugim kakovim zaštitnim pokro¬ 
vom, dok se valjano ne ukorjene i dok ne nastane toplije vri¬ 
jeme. U svakom slučaju sadimo tako, da biljka od biljke 
bude barem 1 m daleko, kako bi svaka biljka imala dosta 

H prostora za snažan razvitak. Zimi artičoku zaštićujemo tako,. 
K da joj stapke ocvalih cvatova posve odrežemo, a dugačke 
■ listove samo malo prirežemo, pa ih zajedno prigrnemo i po- 
I sve rahlo pvežemo slamom. Potom položimo oko biljke i nad 

njom nekoliko grančica od crnogoričnog drveća, a onda ogr- 
nemo biljku rahlom zemljom na 20 do 30 cm visoko. Za 
žešće smrzavice pojačamo taj zaštitni pokrov, a za blažeg 
vremena smanjimo. Artičoka daje dobar prirod cvatova kroz 
3 do 4 godine. Poznate su sorte: velika zelena laon- 
ska artičoka, ljubičasta pariška i ljubi¬ 
časta provansalska te ljubičasta talijan¬ 
ska artičoka, i dr. 

Karduna se sije mjeseca travnja ili svibnja izravno na 
svoje stalno mjesto u povrtnjaku, ili pak već mjeseca veljače 
ili ožujka u klijalište ili u cvjetni lonac u toploj sobi. Kadi 
nastanu stalno topliji dani, a biljke dovoljno uzrastu, presade 
se one na stalno svoje mjesto u povrtnjaku. Kako karduna 
uzraste oko 1 m visoka, a razraste se i u širinu, treba saditi 
biljku od biljke oko 1 m daleko, da se bude moglo nesme¬ 
tano okapati i zalijevati. Ako se sije izravno, treba sijati po 

2 do 4 sjemenke zajedno, a kad biljke niknu ostavlja se 
svagdje samo po jedna i to najbolje razvita biljka. Prostor 
između biljaka možemo iskoristiti kakovim međuusjevom 
(salatom, korabicom, povrtnicom ili slič.), koji maknemo, 
kad se kardune počnu širiti. Lisne peteljke pod jesen bijelimo, 
da budu što tečnije za jelo. Bijeljenjem započimamo kasno u 
ljetu ili u jesen. Pojedinoj biljci prigrnemo listove, te ih net 

3 do 4 mjesta rahlo povežerao slamom. Potom ih još obloži¬ 
mo slamom, koju opet rahlo ovežemo. Ovako ovezane biljke 
ogrnemo zemljom. Bijeljenje se svrši za 3 do 4 tjedna. Biljke,, 
koje će nam trebati zimi za trošnju, izvadimo iz zemlje i pre- 




74 


75 


sadimo ih u pijesak u podnimu ili u pokritom praznom kli- 
jalištu. Tu će im lišće po malo poblijedit i bez ovezivanja. 
Kod ovezivanja i oblaganja slamom treba paziti, da ovezano 
lišće bude zdravo i suho. — Od sorata valja spomenuti 
one, koje se odlikuju debelim i širokim lisnim peteljkama, 
kao: velika tourska, crveno-rebrasta te 

puviskarduna. 

ŠPINAT I SLIČNO POVRĆE 

Osim špinata upotrebljava se i lišće raznih drugih povrt- 
nih biljaka za varivo slično špinatu. Proizvodnjom takvog 
bilja omogućeno nam je, da se obskrbljujemo tokom cijele 
godine'zdravim i hranljivim zelenim varivom. ^ 

Špinat voli snažno do, pa i na du, koje je gnojeno svje¬ 
žim stajskim gnojem, razvija nježno lišće. No tečnije mu je 
lišće sa tla, koje je gnojeno strulim gnojem. Špinat se može 
sijati u razno doba godine, na pr. za kasnu ljetnu i jesensku 
trošnju sije se u srpnju, za zimsku i proljetnu trošnju u rujnu 
pa i u listopadu. Krajem zime i u rano proljeće posijan špinat 
dorasti će za kasniju proljetnu trošnju, no ove usjeve treba 
izdašno zalijevati, jer inače biljke brzo udare u sjeme. Pri¬ 
rod ovisi poglavito od vlažnosti tla, no ipak u kasnoj jeseni 
treba zalijevati tek posve malo ili uopće ne treba zahjevati. 
Za špinat su većinom pogodniji hladniji položaji nego jako 
sunčani. — Sjeme špinata valja sijati u redove, razmaknute 
na 20 do 30 cm, i to prilično gusto uz brazde, koje se potegnu 
šiljkom vrtne motičice. Kod proljetne sjetve preporuča se 
Izabrati sorte sa okruglim listovima, a kod jesenske sjetve 
sorte s dugoljastim ili šiljastim listovima. Kod obiranja lišća 
treba paziti, da se ne oštete listovi srca biljaka. 


Engleski zimski špinat je trajna biljka, pa može po više 
godina ostati na istom mjestu. Sije se u svibnju pa do ljeta. 
Biljka od biljke mora biti razmaknuta oko 15 cm. Ovaj zim¬ 
ski špinat daje za varivo tokom cijele zime obilje lišća, koje 
se međutim po kakvoći ne može mjeriti s običnim špinatom. 

Njuzilendskl špinat je jednogodišnja biljka, koja daje 
vrlo tečno lišće za varivo, osobito ljeti. Krupnozrno sjeme 
klije sporo i treba mu za klijanje mnogo vlage, no ipak ga ne 
valja sijati prerano u proljeću na otvoreno tlo. Sije se u 3—4 
cm duboke jamice po nekoliko sjemenaka u svaku jamicu. 
Jamice su među sobom razmaknute oko 60 cm. Nakon sjetve 
zatrpaju se jamice zemljom, a zemlja se nad jamicom još i 
ugazi. Treba se brinuti, da u zemlji bude dovoljno vlage. 
Mjesto da se sije izravno može se. sijati rano s proljeća u 
klijalište ili u cvjetne lonce, a tek kad nestane opasnosti od! 
pozebe, presađuje se na otvorenu vrtnu gredicu zajedno sa 
grumenom zemlje oko korjenja. 

Vrtna loboda, posijema izravno s proljeća na otvoreno 
tlo, u redove razmaknute 30 do 40 cm, daje vrlo dobro lišće 
za varivo i to u doba, kad je već ponestalo običnog špinata. 
Najbolji prirod daje na rahlom, snažnom i gnojenom tlu uz 
obilno zalijevanje. 

Čupavac ledčasti (Eiskraut) zahtijeva prisojan položaj 
i snažno tlo, gnojeno dobrom kompostiranom zemljom. Sitno 
sjeme sije se u klijalište mjeseca travnja, a pokrije se tek sa¬ 
svim tankim slojem zemlje, koju treba primjereno zalijevati. 
Na otvoreno tlo presađuje se prema kraju mjeseca svibnja i 
to na razmak od kojih 30 cm. Odebljale stapke i listovi ove 
biljke daju ljeti vrlo fino zeleno varivo. 

Mangold voli snažno tlo. Može se sijati od travnja do 
kolovoza, pa ce mu lišće i odebljale lisne peteljke dorasti za 

trošnju ljeti i u jesen. Sije se u redove razmaknute 25 do 40 
cm, a biljke se prorijede na razmak od 15 do 20 cm. Ako 
se želi dobiti što deblje peteljke, ostavlja se još nešto veći 
razmak među pojedinim biljkama. Uspjehu mnogo pridonosi 
češće okapanje tla i zalijevahje. 

Tušak (portulak) sije se s proljeća, bilo omaške, bilo 
u redove, a biljke se prorijede na razmak oko 15 cm. Sje¬ 
menke se samo s površine plitko utisnu u tlo. 

Vrtna kiselica je višegodišnja biljka, koja se zadovoljava 
i sa slabijim tlom, i ako na snažnijem tlu razvije veće i soč¬ 
nije lišće. Sije se u redove razmaknute 20 do 25 cm, a biljke 
se prorijede na razmak od kojih 10 do 15 cm. Lišće vrtne 
kiselice upotrebljava se kao dodatak raznovrsnim jelima, a 
primiješa se i lišću špinata kod pripreme zelenog variva, koje 
je s tom primjesom znatno tečnije. 

Raved (rabarbara) je trajna biljka, od koje se za ku¬ 
hinjske svrhe upotrebljavaju odebljale lisne peteljke, a gdješto 
i lišće, i to u glavnom u proljeću. Sto više prostora ima po¬ 
jedina biljka za svoj razvitak, to veće i sočnije su joj lisne 
peteljke. Stoga se preporuča, da se pojedine biljke posade 
na raznim mjestima u vrtu, a ako ih sadimo po više na jednoj 
gredici, treba ih saditi u razmacima oko 1 m. Raved uspi¬ 
jeva na svakom tlu, najbolje na duboko razrahljenom i snaž¬ 
nome. Možemo ga ostaviti čitav niz godina na jednom te 
istom mjestu. U jesen treba raved pognojiti. dobrim stajskim 
gnojem, da se s proljeća razviju što ljepše peteljke. Gnoj ne 
treba odmah ukopati, nego tek oko biljke razastrijcti, pa ga 
tek pod kraj zime ukopati. A možemo gnoj i ostaviti neuko- 
pan, čime se spriječava prenaglo isparivanje vlage iz tla. Ra¬ 
ved se razmnaža bilo sjetvom sjemena, bilo dijeljenjem kori¬ 
jenja stćirijih biljaka Sjeme se sije mjeseca ožujka ili travnja 


u hladno klijahšte ili na otvorenu vrtnu gredicu. Već slijedeće 
godine mogu se pojedine lisne peteljke upotrebiti za trošnju, 
no treba isprva paziti, da biljci ne oduzmemo suviše listova, 
bez kojih bi zakržljala u svom daljnjem razvitku. I kod od- 
rezivanja lisnih peteljaka valja postupati oprezno, da se biljke 
ne oštete. Razmnažanje dijeljenjem korijenja i sađenje naj¬ 
bolje je obaviti u jeseni. 

MAHUNARKE 

Mahunarke uspijevaju na snažnom tlu, ali im nikako ne 
prija svježe gnojeno tlo. Najbolje uspijevaju na zemljištu, 
koje je bilo obilno gnojeno prije godinu ili dvije. Na mrša¬ 
vom, slabom tlu razvijaju presitne mahune, koje naskoro po¬ 
stanu suviše tvrde, dok opet na tlu, koje je svježe pognojeno 
stajskim gnojem, rastu odviše bujno, biljke napadaju gljivične 
bolesti (medljika) , a mahune isto tako stradavaju od bolesti 
hrđe. Pojedina biljka razvija više ploda, ako joj obiremo 
mlade zelene mahnune, nego li ako joj mahune ne obiremo 
dok posve ne sazriju. 

Grašak nije odviše osjetljiv na studen, pa ga možemo, 
uz povoljno i suho vrijeme, sijati na otvorenom tlu već u 
veljači i ožujku. Od te sjetve imat ćemo mladog graška već 
početkom lipnja ili čak već u svibnju. Ako grašak sijemo 
svaka 2 do 3 tjedna, te ako izaberemo uvijek prikladne sorte, 
imat ćemo svježeg zelenog graška za trošnju sve do u jesen. 
O uzrastu i visini sorte ovisi razmak redova i pojedinih bi¬ 
ljaka u redovima. Ima sorata, koje uzrastu do visine od 20 
cm, a ima ih koje prerastu i visinu od 1 50 cm. Sorte, koje 
rastu iznad 80 cm, moramo snabdjeti granjem, koje utaknemo 
u zemlju kraj biljaka. To valja učiniti čim biljke uzrastu na 
desetak cm visine. Graškove biljke prihvaćaju se svojim 

vilicama uz šiblje ovih grana. Okapati treba grašak odmah 
kad nikne, korov marljivo plijeviti, a za sušna vremena i za¬ 
lijevati. 

Mnogobrojne sorte pripadaju jednoj od tri glavne su- 
vrsti graška: sladkom grašku (Zuckererbse), običnom grašku 
(Kneifelerbse) ili jedrom grašku (Markerbse). Od sladkog 
graška jedu se i mlađe mahune, a od običnog i jedrog graška 
jedu se mlade, zelene sjemenke. Od sorata sladkog graška 
ima ih posve niskih, kao sladki šimŠirac, a ima ih 
koje prerastu 1 m visine, kao: sabijaš orijaški en¬ 
gleski, Moerheimov sladki bijeli orijaški 
ig r a š a k i druge sorte. Od sorata običnog graška ima vi¬ 
sokih i niskih, ranih, srednjeranih i kasnih.' Omiljele su rane 
sorte: svibanjski najraniji grašak, slava 
k a s e 1 s k a i druge sorte, koje uzrastu 60 do 80 cm vi¬ 
soko. Srednje rane sorte: erfurtski žuti, f olger, 
grašak kljunaš i dr., a kasne sorte: viktoria 
grašak, medenjak grašak i dr. Od sorata jedrog 
graška ima također različitih. Među ranim niskim sortama 
je osobito poznata sorta čudo američko, a među ra¬ 
nim srednjevisokim sortama Lakstonov alfa grašak 
i dr., dok su od visokih sorata izvrsne: non plus ultra, 
telefon grašak i druge mnoge sorte. 

Najveći prirod daju obično rane i srednje rane sorte, 
koje se stoga i najviše uzgajaju. Visoke i kasne sorte dobro 
nam dolaze, jer donose prirod nešto kasnije, i ako smo ih 
sijali jedva nešto kasnije od srednjeranih sorata. Za jesensku 
trošnju biti će često probitačnije, ako u lipnju sijemo srednje- 
visoke sorte, nego li kasne sorte, koje rado stradaju od plijesni 
i medljike, pa tada daju tek neznatan prirod. 

Kod sjetve graška sijemo obično po nekoliko sjemenaka 
zajedno. Vrtnom motičicom povučemo oko 5 cm duboke 

Jsrazde, u koje stavljamo, na razmake od kojih 10 cm, po 

4 do 6 sjemenka zajedno. Kod niskih sorata možemo uzduž 
jedne gredice (koja je šira od 1 m) sijati grašak u 5 do 6 
redova, a kod visokih sorata, koje ćemo morati snabdjeti 
granjem, sijat ćemo grašak u 3 do 4 reda. Mjesto u brazde 
možemp grašak sijati i u »kućice« t. j. u kojih 5 cm duboke 
jamice, koje načinimo u razmacima od 20 do 30 cm. U 
svaku kućicu stavimo po 6 do 8 sjemenaka. Ne preporuča 
se po nekoliko susjednih gredica zasijati graškom, nego iz¬ 
među gredica graška ostaviti gredice s kakovim drugim po¬ 
vrćem. 

Nisko rastuće sorte mogu se uzgajati i u klijalištu. Tu 
treba isprva malo, a kasnije i obilno zalijevati, a treba i 
obilno zračiti. Mogu se u klijalištu uzgojiti i mlade biljke, 
pa ih onda, po 4 do 6 biljaka zajedno, presaditi na otvorene 
gredice mjeseca veljače. 

Grah čučavac (niski grah) ne stvara vilica i razvija se 
grmasto, za razliku od graha pritkaša (visokog graha) koji 
stvara vilice te se njima prihvaća uz pritke ili trklje i tako 
se produljuje u visinu. Grah čučavac donosi prirod nešto ra¬ 
nije od graha pritkaša, a plodovi na pojedinoj biljci razvijaju 
se i zriju jednolično i u razmjerno vrlo kratkom razdoblju. I 
ako je grah čučavac nešto malo odpomiji na studen od graha 
pritkaša, ni on ne izdrži smrzavicu, a nikako mu ne prija niti 
vlažna studen. Zato se obično ne sadi prije konca travnja 
ili početka svibnja. U povoljnijim prilikama može se saditi 
i ranije, no za prestudenih noći treba biljke zaštićivati od po- 
zebe. Grah sadimo bilo u brazde, bilo u kućice duboke 3 do 

5 cm, i to po nekoliko sjemenaka u svaku kućicu. Kućica od 
kućice neka je oko 20 do 30 cm, a kod nešto viših sorata i 40 
cm daleko. Kad grah nikne valja ga par puta okopati. Za 

veće suše potrebno je i zalijevati, a druge kakve njege i ne 
treba. 

Ima mnogo različitih sorata. Sve su one dobre, no mnoge 
od njih odlikuju se nekim osobito vrijednim svojstvima; ne¬ 
koje su sorte vrlo rane, nekoje donose obilan prirod, druge 
opet donose mahune bez t ■ zv. konaca, i t. d. Od sorata 



Slika 10. Kako se grah sadi. 


koje vrlo rano donose prirod valja spomenuti; flageolet 
voskovac, saksa, holandski bijeli sabijaš, 
i dr. Rodnošću se odlikuju i velikim mahunama sorte; p a- 
riški flageolet, razne sorte graha sabijaš a, 
orijaški Hinrihov grah i dr. sorte sa zelenim ma¬ 
hunama. Sorte sa žutim mahunama; flagelot vos¬ 
kovac, datuljasti vpskovac, orijaški Hin¬ 
rihov voskovac i druge mnoge sorte. 


Grah pritkaš voli zaštićeni položaj i snažnije tlo od gra¬ 
ha čučavca. Prija mu i gnojenje stajskim zrelim gnojem ili 
gnojnicom, no ne smije se gnojiti tek u proljeće prije sadnje, 
nego već u jesen. Budući da grah pritkaš, već prema sorti i 
snazi tla, uzraste oko 2V^ do 4 m visoko, moraju pojedine 
biljke imati nešto više prostora za svoj razvitak, nego li grah 
čučavac. Stoga je većinom najzgodnije, da se na (1 do 1V4 
m širokoj) gredici sadi grah pritkaš samo u tri reda. U raz- 
inacima od 50 do 60 cm iskopaju se motičicom jamice (ku¬ 
ćice) duboke 3 do 5 cm, a u svaku se jeunicu stavi po 4 do 
6 sjemenka. Odmah kako biljke niknu, valja tlo okopati 
i uz svaku kućicu zabosti dosta duboko prikladnu pritku. Kad 
se poenu razvijati vitice, prigledamo ih češće, pa gdje treba 
prislanjamo vitice uz pritke ili izboje rahlo privezujemo, da 
se ovitiče. 



Slika 11. Pritke u dva reda^ krovasto povezane, izdrže svaki vjetar. 

Ima vrlo mnogo sorata, a jedna od najizdašnijih je 
turski grah. Vrlo velike i sočne mahune daju sorte: 
orijaški sabijaš pritkaŠ;_ pun i kos i )druge, a 
lijepe žute mahune daju sorte; m o n t d’o r, p u n i k o š 
voskovac i druge sorte. 


Povrćarstvo 

Špargine sadnice sadimo u naročito za to iskopćine 
jarke, duboke oko 25 cm i to u razmacima od V 2 do 1 m; 
korijenje usađenih sadnica ne pokrivamo odmah sa svom 
onom zemljom iz jarka, nego isprva tek oko 6 do 10 cm 
visoko. Tek kad se sadnice razkorijene te kad se biljke na¬ 
laze u živom rastenju, pokrivamo ih zemljom malo po malo, 
tako da jarak posve zatrpamo zemljom tek u drugoj ili čak 
u trećoj godini nakon sadnje. 


Bob podnaša studen znatno bolje od graha, no osjetljiv 
je na sunčanu žegu, od koje mu se cvjetovi rado posuše. 
Stoga se preporuča saditi bob vrlo rano s proljeća ili već 
mjeseca veljače. Bobu prija vrlo snažno i nešto teže tlo, ali 
uspijeva i na lahkome tlu, ako u njemu može naći dovoljno 
hrane i vlage. Najbolje ga je saditi na tlu, na kojem je prije 
toga raslo povrće za koje se obilno gnojilo. Ako nemamo 
takovo snažno tlo, tada treba gnojiti još u jesen sa zrelim 
stajskim gnojem. Bob dobro uspijeva i na polju. Kod sjetve 
povuku se motikom brazde duboke oko 6 cm, u koje se, u 
razmacima od 1 5—20 cm, sade po dvije sjemenke. Brazde 
mogu biti razmaknute oko 40 do 45 cm; kod sjetve u polju 
mogu se uzeti nešto uži razmaci. Kad biljke niknu valja ope¬ 
tovano okapati. Često se na bobu pojavljuju sitni crnkasti 
lisni ušenci, koje suzbijaimo najbolje time, da poodkidamo 
i, uništimo zaražene vršike biljaka. Omiljele su sorte boba: 
erfurtski orijaški bob, golijat, a ima i drugih 
sorata, koje se mogu saditi u razno vrijeme, tako da onda 
kroz dulje vremena imamo uvijek svježeg boba za trošnjm 

ŠPARGA 

Šparga voli topao sunčan položaj, a uspijeva na svakom 
tlu, koje je dovoljno propusno, tako da u njemu nema odviše 
vlage. Najbolje tlo za špargu je pjeskovita ilovača. Špargu 
proizvodimo zbog odebelih, sočnih i slasnih izboja, koji rastu 
iz podzemnog dijela stabljike, t. j. iz podanka, pa stoga na¬ 
stojimo uzgojiti što finije, duge i velike izboje. 

Za sađenje uzimamo jedno ili dvogodišnje špargine 
sadnice, koje smo si uzgojili iz sjemena, posijanog rano 
s proljeća u redove razmaknute oko 20 cm, a mlade sjeme- 
njačice prorijedili na razmak od 10 do 15 cm. 



Kod sađenja šparginih sadnica moramo naročito paziti 
da korijenje svake sadnice razastremo na sve strane najed- 
nako. Za tu svrhu udesimo na mjestu, gdje ćemo usaditi 
sadnicu, malen humak zemlje, na vrh kojega stavimo sadni¬ 
cu, a korijenje joj razastremo jednolično na sve strane. Nakon 
što smo sadnicu pokrili zemljom, moramo opetovano zalije¬ 
vati, da zemlja bude primjereno vlažna. I ako korijenje šparge 
raste više u širinu, nego u dubinu, mora zemlja šparžišta biti 
i u dubljim slojevima snažna i bogata hranivima. Najbolja 
je vrtna zemlja promiješana s kompostiranom zemljom. Špar- 
žište se najzgodnije gnoji tako, da se dobar stajski gnoj u 
jesen razastre po tlu oko biljaka, a u proljeće se u zemlju 
! ukopa. Da nam šparžište uzmogne davati dobar prirod više 




84 


85 


od desetak godina, moramo ga barem svake treće godine 
obilno gnojiti. A, želimo li uzdržati šparžište u dobroj 
snazi možda i preko dvadeset godina, moramo sadnice po¬ 
saditi na nešto veći razmak. Prazne prostore među redovima 
šparge možemo iskoristiti tako, da tu uzgajamo kakovo drugo 
povrće kao na pr. krastavce, salatu ili slič. povrće, koje ne 
će prvih godina ni malo smetati špargi. 

Pospješno možemo špargine izboje proizvoditi tako, da 
špargine biljke iz starijih šparžišta zasadimo na gusto u kli- 
jalištu ili pak u sanducima, koje držimo ispod police stakle¬ 
nika. Na ovaj način možemo iskoristiti starije špargine biljke 
sa šparžišta koje napuštamo. Spargini izboji, koje ovakovom 
pospješnom proizvodnjom dobijemo, nisu ipćik ni tako jćiki 
niti debeli, kao oni, koje dobivamo sa valjano uređenog i nje¬ 
govanog šparžišta na otvorenom tlu. 

KUHINJSKO ZELENJE 

Kuhinjskim zelenjem smatramo takve biljke, koje se 
same za sebe obično ne upotrebljavaju za jelo, nego zajedno 
s drugim jelima, kojima se dodaju kao začin, da im se uveća 
slasnost. Za priredbu jela je dakle kuhinjsko zelenje od spo¬ 
redne važnosti, pa ga ne moramo proizvoditi u većim koli¬ 
činama. No bez kuhinjskog zelenja ne može biti priređivanja 
podpuno slasnog jela, pa stoga i to zelenje zaslužuje u 
svakom vrtu potrebitu pažnju. Kako su biljke, koje brojimo 
u kuhinjsko zelenje, većinom vrlo čednih zahtjeva, lahko ih 
je u svakom vrtu uzgajati. Razlikujemo jedno i višegodišnje 
kuhinjsko zelenje i mirodijsko bilje. 


a) Jedno- i dvogodišnje vrsti: 

Bosiljak se sije mjeseca ožujka i travnja u klijalište ili 
cvjetne lonce, gdje se može i rasaditi (pikirati), a mjeseca 
svibnja presadi se na dobro vrtno tlo, na prisojncm položaju, 
i to na razmak 20 do 25 cm. 

Čubar (Bohnenkraut) sije se izravno, bilo na posebnu 
gredicu, bilo pak među salatu, mrkvu, luk ili drugo kakvo po¬ 
vrće. Gdje je jednom zasijan, tu se on sam kroz više godina 
zasijava svojim sjemenom, koje ispada kad dozrije, a pro- 
klije tek s proljeća slijedeće godine. 

Krastavčina ili boreč sije se izravno, pa i među drugo 
razno povrće, kao i čubar, poput kojeg se i sam na svom 
staništu umnaža ispadanjem zrelih sjemenaka. 

Kopar se sije obično među razno nisko povrće, a na 
svom staništu se i Sćun zasijava svojim dozrelim sjemenom. 

Krosuljak (Kerbel) sije se od travnja do kolovoza iz¬ 
ravno, i to u redove. 

Hrenak (Loffelkraut) je dvogodišnja biljka. Sije se 
s proljeća pa do ljeta, a najbolje mu prija vlažno tlo i hladan 
položaj. Biljke se prorijede na 15 cm razmaka. 

Mažuran sije se mjeseca ožujka u klijalište, a sitno sjeme 
se pokrije tek posve tankim slojem rahle zemlje. Presađuje 
se na otvorene gredice mjeseca svibnja, i to tako da biljke 
budu među sobom razmaknute oko 15 cm. Na rahlom tlu 
i dovoljno zaštićenom položaju može se sijati izravno. Korov 
treba marljivo plijeviti. Mažuran se bere prije nego procvate, 
čim se pokažu cvjetni pupoljci. Tada se stabljike odrežu oko 
6 cm nad površinom tla, svežu se u male snopiće, te se suše 
na zračnom, zasjenjenom i suhome mjestu. Pod jesen se 
obično može mažuran još jednom na opisemi način obrati. 

Peršin lisnati je dvogodišnja biljka, ali najbolje kuhinjsko 
zelenje daje u prvoj godini, jer u drugoj godini razvija sjeme, 
a onda mu lišće ne vrijedi mnogo. Zato je najbolje sijati 
peršin svake godine. Sije se u proljeću pa do ljeta, bilo 
omaške, bilo u redove, razmaknute oko 15 cm. Sjeme proklije 
tek za par tjedana. Korov treba plijeviti čim se pojavi. Naj- 
dosadniji korov u peršinu je mišjakinja (ptičja trava), koju 
je teško iskorjeniti. Vrlo opasan može biti otrovni divlji per¬ 
šin, koji je sličan običnom vrtnom peršinu. Tko dobro ne 
raspoznaje divlji od pitomog peršina, neka sije sortu peršina 
sa kovrčastim ili mahovinastim lišćem. Peršin za kuhinjsko 
zelenje može se uzgajati i u cvjetnim loncima ili sanducima. 

b) Trajne ili višegodišnje vrsti*. 

Angelika treba duboko tlo i ponešto zasjenjen položaj. 
Sjeme se sije izravno i to odmah, kad sazrije. Pojedine biljke 
trebaju međusobni razmak od 30 do 40 cm. Može se raz- 
mnažati i izbojima iz korjenja. Svake tri godine treba ju sijati 
na drugome mjestu. 

Pelin divlji uspijeva svagdje u vrtu, a sije se izravno. 
Sitno sjeme pokrije se tek posve tankim slojem zemlje. Biljka 
od biljke neka je oko 50 cm. 

Čubar trajni voli sunčan položaj. Sije se na otvorene 
gredice ili u cvjetne lonce. Razmak među pojedinim biljkama 
neka je 30 đo 40 cm. 

Tarkanj (estragon) sije se mjeseca travnja do lipnja u 
cvjetne lonce ili u hladno klijalište. Sitno sjeme smije se po¬ 
kriti tek posve tankim slojem zemlje. Za sunčane žege treba 
usjev zasjeniti. Biljke, koje isprva rastu vrlo sporo, razsa- 
đuju se u cvjetne lonce ili u sandučiće ili pak u klijalište, a 
kad dorastu za prijesad, presade se na otvoreno, dovoljno 



propusno tlo i sunčano mjesto, i to na razmak oko 40 do 
50 cm. 

Trma (Lavendel) sije se mjeseca travnja do lipnja u 
cvjetne lonce ili u hladno klijalište. Voli prisojan položaj i 
propusno tlo. Sadi se na razmak od 15 do 20 cm. Može se 
umnažati i dijeljenjem korijenja. 

Ljubčac (Liebstock) sije se najbolje izravno, mjeseca 
kolovoza i rujna, naskoro iza kako mu je sjeme dozrelo. Voli 
snažno tlo. Razmak između pojeđiinh biljaka je 40 do 50 
centimetara. 

Mažuran zimski trajni sije se mjeseca travnja i svibnja 
u cvjetne lonce ih u hladno klijalište. Razmak biljaka oko 
20 cm. Voli sunčan položaj. Razmnaža se i dijeljenjem ko¬ 
rijenja. 

Matočina (Melisse) sije se mjeseca travnja do lipnja 
u cvjetne lonce ili u hladno klijalište. Može se razmnažati i 
dijeljenjem busa. Voli propusno-tlo, a sadi se na razmak od 

kojih 30 cm. 

Aniš sije se u veljači izravno, najbolje u redove na raz¬ 
mak oko 20 cm. 

Ružmarin sije se mjeseca veljače u toplo klijalište ili u 
cvjetne lonce. U svibnju presađuje se na sunčano, mjesto. 
Izuzevši blage primorske krajeve, ne može izdržati zimsku 
studen, pa ga u jesen treba, presaditi u cvjetne lonce i pre¬ 
zimiti u prostoriji, gdje nema smrzavice. 

Kadulja ili žalfija sije se mjeseca travnja ili svibnja u 
cvjetne lonce ili u hladno klijalište, a presađuje se na otvo¬ 
reno u razmacima oko 1 5 cm. Voli sunčan položaj. 

Majčina dušica sije se mjeseca travnja i svibnja u cvjetne 
lonce ili u hladno klijalište. Presađuje se na sunčano mjesto 

na razmak oko 15 cm. Radi svog niskog rasta može zgodno 
poslužiti i za obrube gredica. 

Žednjak (Tripmadam) uspijeva na suhom i sunčanom 
mjestu, a može se lahko razmnažati dijeljenjem ili i sadnica¬ 
ma, kao i sjemenom. Sije se mjeseca travnja u cvjetne lonce. 
Nakon što je sjeme proklijalo, treba zemlju podržavati tek u 
neznatnoj vlažnosti. Biljčice se pikiraju, a kasnije presade na 
razmak oko 15 cm. 

Lazarkinja (Waldmeister) voli dosta zasjenjeno mjesto, 
rahlo tlo pomiješano sa zemljom lisnjačom po mogućnosti iz 
bukovih šuma. Sjeme najsigurnije proklije, ako se odmah 
kako je dozrelo, ili iste jeseni, izravno posije, a usjev pokrije 
sa nešto malo listinca. Da sve to ne raznese vjetar, stavi se 
na listinac granje ili što slična. Razmnaža se i dijeljenjem 
busova. Dobro uspijeva u skupinama drveća, ako se na do¬ 
tičnim mjestim.a zemlja poboljša primjesom bolje zemlje. 
Svake dvije do tri godine treba lazarkinju presaditi na nove- 
stanište. Biljke se sade na razmak 15 do 30 cm. 

Rutvica mirisna sije se mjeseca travnja do lipnja u 
cvjetne lonce ili u hladno klijalište. Presađuje se na razmak 
20 do 30 cm. Razmnaža se i dijeljenjem starijih biljaka. 

P^lin se sije mjeseca travnja do lipnja vrlo narijedko u 
cvjetne lonce ili u hladno klijalište, a sjeme se rahlom zemljom 
pokrije sasvim malo. Pelin voli sunčano i suho stanište, a 
biljke se sade na razmak 30 do 40 cm. 

Sipan (Ysop) sije se isto kao i trma. Voli suho stanište. 
Može se razmnažati i dijeljenjem busa. Razmak između po¬ 
jedinih biljaka neka je 30 do 40 cm.' 


SPREMANJE POVRĆA ZA ZIMU 

* 

Kad nadođu jaki mrazovi, treba povrće, koje želimo 
spremiti za zimu, oprezno s korijenjem izvaditi iz zemlje, te 
ga u podrumu složiti u pijesku i to tako, da glave povrća 



Slika 13 i 14. Spremanje povrća u trapove ili u grabe, koje se- 

nadkriju. 

ostaju nad pijeskom te da se među sobom ne dotiču. Ako 
nemamo dovoljno zračnog i suhog podruma, a želimo za zimu 
spremiti veće zalihe običnog i crvenog zelja, iskopamo na 



Slika 15. Spremanje zeljnastog povrća. 


zaštićenom mjestu vrta grabe ili pak trapove, u koje ovo po¬ 
vrće možemo spremiti. Duljina i širina grabe ravna se pre¬ 
ma množini povrća, koje kćinimo spremiti. Na svaki način 
mora graba biti suha i oko pol metra duboka. Glavice kelja 
odnosno kupusa stave se u grabu tako, da stručci budu okre¬ 
nuti prema dolje. Po tom se zatrpaju na pedalj visoko suhom 



Sliha 16. Spremanje celera i mrkve u podrumu. 

zemljom. Nadođe li vrlo žestoka smrzavica, tada se zemlja 
pokrije još i listincem. Kad iz ovakove grabe zimi vadimo 
uzimljeno povrće, moramo grabu odmah zemljom ponovno 
zatrpati, da se uzimljeno povrće ne smrme. 

Poriluk, celer i korabicu uzimljujemo također bolje u 
otvorenim grabama, nego li u podrumu. Celeru odrežemo 



Slika 17. Spremanje povrća u podrumu. 

lišće a korijenje prirežemo, i gomoljike onda ukopamo u 
rahlu zemlju, tako da listići srca budu nad zemljom. Nadođe 
li žestoka smrzavica, pokrijemo grabe još i listincem. 

Korjenasto povrće kao mrkvu, povrtnicu, ciklu, peršin 
i slično povrće ukopamo u rahlu zemlju ili u pijesak u po¬ 
drumu, a ne ima li mnogo mjesta, možemo korjenasto povrće 
poslagati i u hrpe. Pri tome slažemo korjenasto povrće tako, 
da korjenje dođe u sredinu hrpe, a glave povrća prema obodu 
hrpe. Prazne prostore između povrća, naročito pak između 
korijenja, ispunimo vlažnim pijeskom ili sipkom zemljom, da 
korijenje ostane svježe. Veće količine korjenastog povrća 
spremamo u grabe, koje dobro pokrijemo. , 

Špinat i matovilac ostavljamo na otvorenim gredicama, 
pa tek za žešće smrzavice pokrivamo crnogoričnim granjem. 

Zimski (lisnati) kelj ostavljamo također na otvorenom 
zemljištu, jer ovaj kelj biva tečniji, kad ga mraz opari. 

Kelj pupčar i glavati kelj spremamo u prazno klijalište 
ili u grabu (poput kelja i kupusa). Cvjetača, koja još nije 
do kraja razvila svoj mesnati cvat, razvit će se najbolje, ako 
je ukopamo u pijesak u podrumu ili hladnom klijalištu. Ne 
ima li u podrumu dovoljno mjesta, možemo udesiti zgodne 
police,, pa na njima cvjetaču, a i drugo razno povrće, ukopati 
u pijesak. Povrće, spremljeno za zimu u podrumu, bilo na 
zemlji, bilo na policama, treba češće pregledati, pa sve na- 
gnjilo odmah odstraniti. Za povoljna vremena treba obilno 
zračiti, jer u slabo zračenom podrumu spremljeno povrće rado 
gnjije. 

Kod spremanja u zimska spremišta treba paziti, da 
spremamo za zimu samo dobro razvlto, zdravo i neoštećeno 
povrće. Oštećena mjesta na povrću rado gnjiju pa gnjiloćom 
zaraze i drugo, zdravo povrće. Kelju i kupusu obtrgamo sa 
glavica samo vanjske požutjele listove. Repa ,mrkva, jagur i 



slično povrće mora se pažljivo vaditi Iz zemlje, da se korijen 
ni malo ne ošteti. Zgodno je iskopati postrance kraj korijena 
uski jarak, u koji se korjenjača kod iskapanja potisne, bez 
opasnosti, da se prelomi ili bilo kako ošteti. Korijenastom 
povrću najbolje je ostaviti netaknute listiće srca. Cikli i mrkvi 
odrežemo na kratko nadzemnu zelen. 



Slika 18. Korjenasto povrće moramo oprezno vaditi iz zemlje. 


Iz zimskog spremišta uzimamo za trošnju uvijek najprije 
ono povrće, koje se ne bi moglo dulje sačuvati; rane sorte 
trošimo prije od kasnih. — U podrumu moramo držati naj¬ 
veću čistoću, te sve nagnjile i požutjele listove odmah od¬ 
straniti. 

